Tuesday 19th June 2012 – The National Assembly of Seychelles\nHome » Verbatim » Verbatim - Second Term 2012 » Tuesday 19th June 2012\nMr. Deputy Speaker in the chair.\nBon mon a dir bonzour tou bann Manm Onorab e tou bann dimoun ki pe ekout nou. Nou a komans nou travay pou ozordi. Anba kominikasyon lo Order Paper mon ti a kontan remind bann Manm ki demen nou annan sa sitting ekstraordiner e ki nou demann zot pou pran zot plas pa plitar ki midi.\nNou ava al lo lot item, nou annan detrwa first reading e mon ava envit Clerk pou fer li.\nThis Act maybe cited as the Public Debt Management (Amendment) Act 2012\nThis Act maybe cited as the Value Added Tax (Amendment) Act 2012\nThis Act maybe cited as the Buisness Tax (Amendment) Act 2012.\nBon mon remersye Clerk, e nou a move lo Motions. E mon ava envit Leader Zafer Governman, Onorab Marie-Antoinette Rose pou prezant Mosyon ki lo Order Paper.\nMersi Mr Deputy. Bonzour toulmonde. Mr Deputy Mosyon lo Order Paper i lir koumsa: Ki sa Lasanble i reklanm lazournen Nasyonal e met an perspektiv lespri patriotizm ki sa zour i senbolize.\nMr Deputy mon krwar i pa tro tar pou mwan swet ou menm, nou Speaker Lasanble Nasyonal, Leader Lopozisyon tou bann koleg Onorab e Lepep Seselwa en bon lazournen Nasyonal. Nou Mosyon ozordi bomaten i senbolik e nou sesyon ozordi i senbolik akoz nou annan zis en Mosyon e nou anvi ki nou Lasanble Nasyonal i reklanm e remet an perspektiv lespri ki lazournen Nasyonal i anmennen.\nMr Deputy le 18 Zen 1993 nou pep ti met konfyans dan sa group zonm ek fanm ki ti’n met premye pyer ver en nouvo direksyon politik dan nou pei. Apre ki Sesel ti’n deside rantre dan en sistenm demokrasi milti-parti en group zonm ek fanm sorti dan divers kwayans relizye, politik, ekonomik ek sosyal ti debat e koz longman lo kimannyer nou pou planifye lavenir anba sa nouvo sistenm ki nou ti’n adopte. Ti en moman eksitan pou Sesel ek Seselwa e Seselwa pa ti rezerv son drwa pou li osi swazir lo ki kalite Konstitisyon nou pei i byen merite.\nOzordi 19an plitar konmsi sa zanfan ki ti ne an 1993 in finalman vin en adilt senbol ki nou demokrasi in osi matir okour bann lannen ki’n pase. Ozordi moman i apropriye anba soley sa Nouvo Sesel pou nou Lasanble reklanm sa rol kle ki in zwe anver lepanouisman nou demokrasi e pou nou remet an valer bann bon prensip e lespri dan ki nou Konstitisyon ti ganny promilge. Ozordi 19an plitar pou enn bann rar moman – nou pe vwar partisipasyon aktiv plizyer akter enportan nou demokrasi dan sa levennman nasyonal an kontan partisipasyon Leader Lopozisyon.\nPandan plizyer lannen nou Lenstitisyon in tant pou fer li krwar ki lazournen Nasyonal sete selman en zafer Egzekitif e ki nou ti selman en envite a bann lokazyon Nasyonal, a note ki prezans lezislativ pa’n trouv son lenportans osi for ki ti merit annan. Ozordi la ki nou Lasanble pe redinamiz li i anvi zwe en pli gran rol dan nou demokrasi, sa Mosyon pe anvoy en lalwa ki Lezislativ i rekonnet lenportans nou lazournen Nasyonal e osi partisip aktivman a sa levennman. Nou nepli en envite a bann levennman, nou osi en partisipan aktiv ki annan bokou kontribisyon pou ofer.\nMr Deputy moman i osi apropriye pou nou remet anvaler nou bann senbol Nasyonal e bann keksoz ki fer nou fyer koman en Seselwa. Avek devlopman rapid ki nou pei pe eksperyanse, avek globalizasyon ki’n fini aterir devan nou laport, avek bann defi an sa ki konsern logmantasyon dan kou lavi, fleo drog ek lalkol e lezot defi ki pe menas nou sirvi i fasil, sitan fasil pou nou obliy bann valer nob ki nou Konstitisyon i prononse. Me sak lannen ler nou reinir otour nou Lazournen Nasyonal fodre zanmen nou obliy an premye bann founding fathers ki’n lite tou a kase pou fer nou ariv kot nou’n arive koman en pep. Bann ki’n trimouse pou ki Sesel i vin en pei endepandan, bann ki’n lite pou ki Sesel i vin en pei devlope, bann ki’n sikonbe pou anmenn egalite de sans pou tou nou pti Seselwa, bann ki krwar dan nou e nou kapasite pou vin sa ki nou anvi vini koman en nasyon. Moman i la ozordi pou dir zot mersi. Moman i osi la pou nou evalye nou performans patriotik koman en pei. Eski vreman nou’n travay pou servi Sesel e Seselwa? Eski vreman nou pe reponn laspirasyon nou pep? Eski vreman nou pe koz avek nou pep e fer zot konpran nouvo landscape ekonomik. Eski nou pe prepar zot pou lavenir? Eski nou pe edik nou zanfan bann bon fason fer? Eski nou pe lager tou a kase pou lager kont bann fleo parey drog ki pe ronz nou sosyete met an ze tou bann aki ki nou reisi akonpli? Eski nou pe remet lo latab bann bon prensip ki nou ti adopte le 18 Zen 1993?\nMr Deputy, responsabilite lazournen Nasyonal e sa refleksyon profon ki merit annan otour sa tenm, pa merit zis vin en zafer Gouvernman e pa merit zis vin en lot proze devan nou me dan tou sa ki nou fer toulezour nou bezwen fer sir ki nou pe respekte sa Konstitisyon ki lalwa siprenm nou pei. Nou bezwen fer sir ki nou pe respekte bann lalwa ki dekoul dan nou Konstitisyon e apre tou nou bezwen fer sir ki nou pe viv lespri nou Konstitisyon.\nMe ki sa lespri Konstitisyon? Premyerman Mr Deputy se lwayote anver pei. Mr Deputy lwayote anver nou pei pa vedir ki ou merit siport zis en serten kouler politik ouswa fodre ki ou ganny dir ki fodre ou lwayal anver ou pei ouswa ou patri. Lanmerik ti pas Patriotic Act zisteman pou revantik dan bann Ameriken lenportans lwayote anver pei. En dimoun ki lwayal pa vedir I pa kapab kritike kot i mal, me i fer li an bonn fwa, i fer li avek bi pou amelyor kondisyon son pei e son zabitan – me ler nou mal koz nou pei ouswa ler nou travay san ses ver son destriksyon, ler nou pa kontan progre ki in fer, ler nou fer tou pou bann pei zanmi pa rekonnet nou progre e apresye led ki nou gannyen tousala i demontre en dimoun ki pa kontan son pei.\nMr Deputy moman i osi la pou felisit bann Seselwa ki konpran sa tre byen, bann ki travay ver sa lobzektif, bann ki pa kontan sa enn ki koripte e detri nou pei dan sa pros, bann ki ankouraz viziter pou vwar labote nou pei – sa se bann vre Seselwa e bann vre kolaborater fidel dan devlopman nou pei.\nMr Deputy ozordi osi i monman apropriye pou nou koz lo linite nou pep e linite antre nou Seselwa. Mon santi Mr Deputy ki angran parti nou en pep ki ini e nou en pep ki kontan ed kanmarad. Si en dimoun i tonbe dan semen nou toultan la pou ede, pou rann en sekour dan bann trazedi ouswa ler nou pei i fer fas avek kalamite Nasyonal nou viv sa sans senpati e lanmour pou enn a lot me fodre zanmen devlopman, kwasans ekonomik ouswa larises personnel ouswa byennet en lot dimoun i rann nou gro ker anver kanmarad. Mon santi Mr Deputy ki bann zouti devlopman ki ganny met a nou dispozisyon pe ganny mal servi par serten kous nou sosyete. Facebook par egzanp i enn bann rezo ki pe ganny mal servi par bokou dimoun, mon konpran tre byen demars Gouvernman Angle pou met lord avek tou bann mafeter ki pe mal servi facebook pou detri lavi ouswa repitasyon zot prosen. Isi Sesel nou osi nou rezoli pou vwar meyer fason pou anpese ki en dimoun i asiz deryen anonima e deside ensilte en lot son frer ek ser Seselwa. Fodre nou rezet tantasyon pou akt dan en fason malisye anver nou prosen ouswa fer tou sa ki nou kapab pou detri enn nou prosen. Sa kalite mindset i poz en gran danze pou nou pei e nou pep akoz Sesel i tro pti pou sa bann kalite lanmertin e move mantalite. Mon rezoli Mr Deputy ki sa i selman en pti group dimoun e mon evok parti preanbil nou Konstitisyon kot i koz lo bann drwa e i dir re-affirming these rights include the rights of the individual to life, liberty and the pursut of happiness free from all types of discrimination.\nMr Deputy si nou pa fer li nou pa respekte lavi e laliberte endividi pou viv byen e viv anpe laliberte endividi i pou viv byen e viv ere nou pou anmenn nou pei dan en move presipis, me nou nou pa la pou les sa arive – Sesel i tro spesyal pou nou fer sa avek li, nou lanvi pou travay dir pou nou prop byennet e byennet sosyete i osi en lot lespri nou Konstitisyon. Mr Deputy yer nou Prezidan ti fer nou rapel valer travay dir, valer valorize travay dir en valer sitan nob ki menm i enkilke dan Labib, travay dir i fer imen ganny lanmour prop e fer li vin devlop en sans apartenans dan sosyete, an retour son fanmiy, son kominote e son pei i benefisye avek son travay. Mon lapel e lapel Prezidan e lapel nou Lasanble i al pli lwen ki zis travay, i en lapel ki ankadre byen dan nou tenm Nasyonal pou travay dir, tre dir. Lemonn ozordi napa plas pou sa enn ki zis pa travay i pou ganny kit deryer. Lemonn ozordi napa plas pou sa enn ki kale dan travay, li osi i pou ganny kit deryer, lemonn ozordi napa plas pou sa enn ki servi son landrwa travay pou zis son lavansman personnel i pa fit lespri Nouvo Sesel. Lemonn ozordi napa plas pou sa landrwa travay ki pa kapab inove e ouver son lespri pou sanzman pozitiv, li osi i pou ganny kit deryer. Alors i reste ki travay dir I sel swa ki nou annan e mon lans lapel ankor enn fwa pou ki nou rekonnet e rekonpans travay dir e sa a mon avi i sel fason pou enkilke en kiltir travay dir dan nou pei. Bann Minis ek bann lezot zofisye dan Gouvernman fodre tann nou lapel pou fer sir ki bann ki travay dir i ganny sa rekonnesans.\nRespe pou lalwa e lord dan pei. Mr Deputy respe pou lalwa e lord dan pei i osi enn bann lespri nou Konstitisyon e nou lazournen Nasyonal. Reste asire ki se respe pou lalwa, lord, lape e linite ki’n tenir Sesel dan son bann pli gro moman defi. Si nou pa ti respekte lalwa nou ti pou’n tonbe koman en Nasyon, si nou pa ti repsekte lord nou ti pou’n trouv nou anger avek kanmarad, si nou pa ti ini nou pa ti pou reisi dan tou sa devlopman ki nou’n fer – tou sa reform e tou sa bann aki ki nou annan ozordi ti pou’n sap nou.\nMalgre sa Mr Deputy mon lapel i touzour al pou sa enn ki krwar ki li i pa lao lalwa. Napa personn e mon repete napa personn dan nou pei ki par lao lalwa, bann ki pe profit febles nou zenn pou vann son drog lalwa pli sever i merit ganny aplike, sa enn ki pran sa ki pa pou li li osi lalwa i merit ganny aplike.\nMr Deputy nou Lasanble Naysonal in ganny en defi devan li pou revwar bann bout lezislasyon ki merit ganny amande ouswa sanze pou ki nou ofer nou pei meyer lalwa posib. Mr Deputy travay in deza komanse dan nou Lasanble Nasyonal pou fer sa, me lalwa li tousel i pa ase bann ki aplik lalwa i merit fer li san faver ouswa malis me pou byennet nou pei. Bann ki enterpret li i merit fer li avek sensibilite nou pep e bezwen sa Nouvo Sesel, sa i sel fason pou toule 3 brans Gouvernman travay an sinerzi e fer li ki lalwa i ganny respekte a tou nivo. Kwayans profon dan kapasite Sesel e Seselwa.\nMr Deputy mon siport lapel Prezidan ki’n touzour met an valer kapasite Sesel ek Seselwa e ler nou dir ki nou dan sa Lasanble – e ler nou dir e nou demande ki Legzekitif i regard nou Lasanble Nasyonal koman en legzanp, tou nou staff, tou nou dimoun I Seselwa, Seselwa konpetan, Seselwa profesyonnel, zenn Seselwa sa ki eksperyanse sa ki’n vin aprann Seselwa fanm ek zonm egal dan zot travay e egal dan loportinite ki zot gannyen – sa se nou road map pou lavenir. Prezidan Michel ek Vis Prezidan Faure in etablir legzanp zot osi dan zot lofis i annan otour zot en group Seselwa kapab e konpetan, zenn, zonm, fanm, sa ki pli aze me Seselwa ki pe ganny sans travay dan enn bann pli o lofis dan nou pei e ki pe byen demontre zot kapasite. Mon lapel se ki larestan I regard e swiv legzanp nou bann dirizan dan sa demars.\nFinalman Mr Deputy mon koz lo respe pou bann Lenstitisyon enportan dan nou pei. Ler mon koz lo la Mr Deputy mon pe koz pou sa Seselwa ki reste asiz ler nou lim Nasyonal pe zwe e mon demann mon lekor – kwa ki fer sa Seselwa fer sa? Eski sete mank ledikasyon sivik ouswa en mank lespri patriotik anver son lim Nasyonal. Kwa ki fer en dimoun mank respe pou nou bann lenstitisyon ouswa pou pa adres bann leaders konm fodre? Eski sa osi i mank savwa viv ouswa zot in vin viktim move kalite politik ki ronz nou pei pandan bann lannen ki’n pase? Parkont Mr Deputy mon note avek fyerte sa group zenn ki pe monte, ki konpran sa tre byen, sa bann zenn ki ti defile yer dan Stad Linite e konpran tre byen ki en paviyon e en lim Nasyonal i bann senbol enportan dan en demokrasi ki dinamik.\nMr Deputy Lazournen Nasyonal i pa zis en zour pou parade e defile – i en zour ki egziz en refleksyon profon lo nou lavenir, lo sa lagrenn ki nou senmen ozordi pou en meyer zenerasyon, enn ki annan respe pou nou Lasanble Nasyonal e konpran tre byen e rekonnet sa e sa 3 brans Gouvernans. Lo sa not mon demann sipor Leader Lopozisyon e tou bann manm Lasanble Nasyonal pou nou travay ansanm dan sa menm direksyon i en mind set ki nou bezwen batay avek me i en travay ki nou bezwen kontinnyen fer.\nMr Deputy lo sa note mon salye zefor Prezidan Michel pou anmenn nou lafet Nasyonal lo en pli o nivo e lenportans ki i atase avek. Nou Mosyon ozordi se pou nou siport li koman Sef Deta dan sa direksyon e osi siport nou pei, lespri nou Konstitisyon e bann valer profon ki nou merit annan koman en Nasyon. San sa bann valer pti Sesel pou perdi son lidantite, perdi bann kalite ki touzour fer nou reisi koman en Nasyon, i pran en dirizan for pou fer sa arive, i osi demann bann direksyon for pou enplimant sa vizyon.\nMr Deputy finalman mon oule remersye Leader Lopozisyon pou siport lespri sa Mosyon e segonn sa Mosyon e rekonnet lenportans lazournen Nasyonal dan nanm en pei e en nasyon. Son lapros malgre ki nou asiz lo diferan kote politik i enn ki demontre ki sa nouvo zenerasyon politisyen ki nou pei in gannyen i al byen avek direksyon ki nou pep i anvi ale. Mon salye li pou ede sanz sa mind set ede atablir en nouvo lord politik dan nou pei. Mr Deputy mon remersye ou.\nBon, okenn manm ki segonn Mosyon. Onorab David Pierre oule pran laparol la oubyen plitar? Onorab Jeovana Charles.\nMersi Mr Deputy, bonzour Mr Deputy, bonzour tou Manm Onorab, Bonzour tou dimoun alekout. Mr Deputy demann nenport Seselwa ki nou’n selebre yer i pou dir ou nou Lafet Nasyonal, e ki nou vwar e tande zour Lafet Nasyonal ladres Prezidan Michel ki tou travayer i ekspekte tann bon nouvel, nouvo mezir e bann mo sarz. Wi, Mr Deputy yer le 18 Zen 2012 Sesel ti selebre son diznevyenm lanniverser son zournen Nasyonal. Nou ti komans ek sa zour le 18 Zen 1993 pou promouvwar nou premye zournen trwazyenm repiblik.\nMr Deputy pou bokou Nasyon en zour parey yer i en zour senbolik ki fer zot mazin bann levennman signifikans dan lavi zot nasyon, par kont pou nou isi Sesel nou Lazournen Nasyonal i plito patrotik. Le 18 Zen Mr Deputy Nasyon Seselwa i zwenn ansanm an solidarite pou fer flote nou paviyon, pou sant nou lim Nasyonal pli for, pou aklam nou Prezidan. Nou bann dimoun dan liniform, nou bann artis e tou bann ki’n met lanbyans pou fer sa zour tou le lannen en zour memorab.\nMr Deputy Sesel i en pti pei i neseser ki Seselwa i vin ansanm malgre zot lopinyon politik, pou selebre sa zour ansanm, pou viv sa zour ansanm e toulezour apre. Mr Deputy plezir ti pou mwan ler mon ti tann anonser acknowledge prezans Leader Lopozisyon yer kot nou aktivite Nasyonal. Monn vreman apresye akoz sa pou mwan set en bon zes. Sesel i apel nou pei, sanzman pou en pli bon Sesel prosper i bezwen ganny fer par tou dimoun san eksepsyon. Se selman ler dirizan i donn bon legzanp ki son bann followers i swiv, ou donn li sa ki pa bon i krwar i bon akoz i swiv son dirizan, ou donn li sa ki bon i swiv sa ki bon.\nMr Deputy, Nasyon Seslewa i bezwen reklanm son zournen Nasyonal, nou bezwen koman en pti Nasyon montre lemonn koman nou ini, nou bezwen montre zot ki nou isi Sesel nou en Nasyon ini ki amikal, ki annan lospitalite e ki konnen kimannyer pou reste e viv ek kanmarad malgre nou kwayans politik.\nMr Deputy si Seselwa i trouv rezon pou selebre e anmize sakenn dan son fason e sakenn avek son lenportans endividyel ki atase avek sa dat ankor mon dir ki wi in ler pou nou reklanm nou zournen Nasyonal. Mr Deputy lepep Seselwa i bezwen zis zet en regar lo sa 19 lannen ki’n pase e vwar tou sa ki nou arive akonpli koman en pep, en Nasyon lib e fyer, armonye dan nou diversite, beni par nou met ki’n donn nou kouraz, lentelizans e lafors avek en Gouvernman e dirizan ki konnen kimannyer pou diriz son pep dan botan dan movetan pou ki nou kontinnyen mentenir e zouir nou standar lavi.\nMr Deputy malgre nou pe fer fas avek bokou defi nou Prezidan in met a nou porte en Nouvo Sesel, en Nouvo Sesel ki tou lepep Seselwa pe deza manifeste dan diferan laform. Pandan sa dezyenm manda ki Lepep Seselwa in donn Prezidan Michel malgre ki pa tou keksoz ki’n mars dan satisfaksyon tou dimoun nou lekonomi in kontinyelman pe progrese e Sesel pe al an avan avek son devlopman. Tou lendikasyon Mr Deputy i endike ki nou pe al lo bon semen ver en lavenir pli prosper me pou fer sa nou bezwen pe travay ansanm, nou bezwen kapab fer li pou amelyor li – pou vin pli byen, e sa nou kapab fer si selman avek en lespri patrioyotizm, dan lespri linite Nasyonal avek inovasyon pou sa Nouvo Sesel.\nMr Deputy diznevan pase Lepep Seselwa ti adopte en nouvo Konstitisyon, nouvo senbol Nasyonal, nouvo valer, nouvo striktir enstitisyonnel, legal e administratif. Nouvo fason Gouvernnans ki’n transform nou pou sa ki nou ete ozordi en sosyete modern e demokratik. Sa larout nou ti pran nou tou ansanm, nou’n soutenir li, nou’n fer li grandi e ozordi lepep Seselwa pe viv sa transformasyon ki nou pei in sibir. Nou kapab dir ki nou fyer kot in anmenn nou ozordi sa vizyonner, sa sarz pa lot ki Prezidan Rene ti diriz nou ki ti anmenn nou ansanm ver sa larout pou pran sa bann challenges ki lemonn ti pe fer fas avek a sa moman. I ti vreman vwar lwen e ozordi konsolide par Prezidan Michel ki’n pran sa relev nou kapab dir ki nou pe vwar fri ki nou travay dir in aport nou. Me Mr Deputy sa Nouvo Sesel fonde lo son bann bon achievement, son bann bon aki ki in fer, sa ki lepe in arive akonpli ziska prezan parey mon’n dir taler se gras a travay dir e vizyon bann ki ti la avan nou. Nou bann dimoun avan nou in travay vreman dir zot osi pou nou Sesel e nou nou’n akimil bokou zot leksperyans ki’n permet nou fer pli byen ankor. Ozordi Mr Deputy sa Nouvo Sesel i egzize ki i bezwen tou son zanfan, nou tou nou bezwen fer fason ki nou anmenn tou son zanfan ansanm pou fer fas avek bann defi ki lemonn pe fer nou pas atraver.\nMr Deputy nou kapab fer li. Sesel i en pti pei, nou bezwen anmenn tou nou lafors, tou nou resours ansanm, tou nou talan, tou nou bann dimoun bonn volante, dedye tou nou zefor, nou kouraz e tou nou determinasyon pou gard nou Sesel kot i ete ozordi. Seselwa i annan bann bon kalite, Seselwa i en pep ki annan lanmour e larmoni pou son frer, son ser ek son pei.\nMr Deputy Seselwa i entelizan, Seselwa i en pep determinen e Seselwa i en pep ki kapab travay dir. Mr Deputy Prezidan Michel sa lannen in pran bokou mezir avek bann dimoun ki pa pe fer byen pou nou pei, in pran mezir pou elimin bann move fason fer, in premyerman restriktir son cabinet, in demann bann Minis pou prepar e prezant zot plan statezik. Servis piblik i vreman en konsern, piblik e Prezidan pe esey fer tou dan son fason pou remet sa servis piblik dan son bon letap. In koz ankor lo vyolans ek lo krim, lo dimoun ki kas lalwa, lo bann trafiker drog, lo koripsyon – tou sa ki mon’n dir in nesesit partisipasyon nou tou pou donn li en koudmen. Nou tou ki la ozordi nou osi nou bezwen kontinyelman servi tou nou dimoun byen, anmenn tou nou bann dimoun ansanm, nou bezwen edik nou bann dimoun, nou bezwen fer sir ki zot konnen ki ozordi dan sa pei i annan en kantite keksoz ki bon ki pe arive, i annan en kantite keksoz eksitan ki pe arive. Si nou la set akoz nou bann dimoun i annan konfyans dan nou, zot konnen ki ansanm nou annan kouraz pou nou kapab fer fas avek okenn defi ki lemonn ozordi i fer nou fer fas avek. Zot konnen ki nou kapab ganny gide pou fer fas avek nenport ki defi e loportinite. I reste nou alor pou donn zot bann bon lenformasyon e ledikasyon ki pou ed zot fer bann bon swa e bann bon desizyon. Parey Prezidan Michel in dir nou’n ariv lo some sa montany, nou travay e nou direksyon in pran en nouvo dimansyon, alor Mr Deputy nou bezwen pe met tou nou kouraz e lenerzi ansanm nou sans patriyotizm, nou determinasyon e nou travay dir, nou partisipasyon dan konstriksyon e progre sa Nouvo Sesel. Nou tou nou bezwen zwe nou par ansanm nou kapab fer li pou sa Nouvo Sesel. Se pou kwa ki ozordi mwan koman en dimoun tre patriyotizm, fyer pou etre Seselwa, konsyan sa mil keksoz ki sa Gouvernman in fer pou sa pep mon anvi lans en lapel e fer Seselwa rapel ki nou bezwen reste en Nasyon ini e travayan pou nou Sesel, nou bon pei, nou sel Sesel sa.\nAvek sa lapel Prezidan Michel pou tou dimoun ki kapab travay pou pran en travay e kontribye anver nou lekonomi e nou ei – en vre Seselwa dan sa Nouvo Sesel i enn ki lwayal anver son pei, en vre Seselwa i fyer pou ed son fanmiy e lezot dimoun otour li, en vre Seselwa i sa enn ki annan respe pou laliberte tou dimoun, en vre Seselwa I sa enn ki rekonesan anver ki son pei i fer pou li, en vre Seselwa I sa enn ki sant son lim Nasyonal for parey nou’n tande yer, en vre Seselwa se sa enn ki fyer ete Seselwa.\nMr Deputy avek sa mon pou donn tou mon sipor sa Mosyon ki devan nou ki pe demande ki sa Lasanble i reklanm Lazournen Nasyonal e remet en perspektiv lespri patriyotizm ki sa zour i senbolize. Mersi Mr Deputy.\nThank you Mr Deputy, bonzour tou manm Onorab. Mr Deputy Onorab ankor enn fwa bonzour. Ble, Zonn, Rouz, Blan, Ver bann kouler nou paviyon pe folte avek fyerte, pe demonstre son diversite e sa maryon kouler ki fer li avek nou egziste. Dan en zistans montany 3 frer i kontanple e cherie sak moman, kot son konfrer pe demonstre son grander, bann lebra ferm, kwense dan nou kote an santan koste Seselwa – nou lim Nasyonal, en pep fyer, en pep beni, en pep ini – zis pou sa bann detrwa segonn en pep antye i inifye san mazin dimal lo son frer ou son ser Seselwa. Lepep Seselwa ansanm pou leternite.\nMr Deputy ler mon fer en pti tour dan lepase mon konstat e sey dizer e konpran lespri par deryer ladres e mesaz Prezidan Michel ki ti fer le 18 Zen 2008 pou lazournen Nasyonal e osi kenzyenm laniverser nou trawzyenm repiblik. Pou en zonm, en dirizan ki’n viv dan lepok ansyen ki ti ranpli avek tou sort lenzistis e soufrans ti azir brav e dir avek Lepep Seselwa son bann frer ek ser ki nou pei Sesel i annan en pase ris ki sa listwar en leksperyans ki Lepep Seselwa in partaze in gid ver kreasyon en pep endepandan. Prezidan Michel i eksplike ki nou listwar i kapab ganny enterprete dan diferan fason e sak sapit nou listwar i ganny enterprete dapre nou kwayans personnel. I kontinnyen pou dir ki nou kapab debat lo merit sak sapit me lefe i reste se ki listwar en pep ki fer li mazin son lorizin e ed li definir ki fason i anvi vwar son fitir. Pe enport ki fason nou enterpret nou pase, ler nou get lefitir nou bezwen fikse lo kwa ki ini nou koman en pep. Bann parol sarz ki mon’n asize avek Mr Deputy pou konrpan lobtik mesaz nou dirizan ki anvi inifye pep ver ensel desten, progresyon e epanouisman Lepep Seselwa. Mon fyer pou tann sitan parol profon sorti dan labous nou dirizan ankor ennfwa i reasir konfyans ki mon annan dan son leadership. I neseser ki en pep i inifye zot kouraz, lide, laspirasyon si zot swete sirviv e progrese koman en Nasyon. Le 18 Zen I sa zour sakre kot Lepep Seselwa ti deside met zot diferans de kote e travay ansanm pou progre nou pei, e sa zour i komemor ladopsyon Konstitisyon, lavwa nou tou ki Seselwa – nou Konstitisyon I sa konpa ki pou gid nou, nou Konstitisyon i re-afirm e garanti nou drwa e nou responsabilite dan tou son laspe. Sa zour sakre i pa en zour kot nou bezwen re-afirm nou lamertim pou nou frer ouswa nou frer Seselwa, me plito sa letan kot nou kapab asiz ansanm e pardonn fot kanmarad, met pase deryer nou e fikse lo nou lavenir. En lavenir kot nou kapab asiz ansanm, manz ansanm, partaz nou lazwa e latristes ansanm e alafen debout ansanm e komans fikse sa lavenir briyan. Sanmenm sa rezon akoz nou bezwen reklanm nou lazournen nasyonal.\nIn nepli letan Mr Deputy pou nou lamant lo lepase e komans kre vanzans a otvwar. Non, lamantasyon in ler pou arete dan sa pei cherie Sesel. In ler pou aret rod leskiz isi laba zis akoz nou leker i anfle avek laenn e zalouzi. Kan eski nou pou konpran tousala pa aboutir nou dan narnyen sirtou koman bann dirizan lepep Seselwa? Nenport ki kwayans politik nou annan, nou inifikasyon i primordial, nou progre i depan lo la, nou zanfan ki atann sanmenm de nou – konm dir Angle “let by gone be by gone”. Annou get pli lwen ki nou bout nennen.\nMr Deputy pou mwan koman en zenn politisyen me pli enportan ankor koman en zenn Seselwa mon senserman krwar ki in ler pou sa kwayans ou mantalite ki le 18 Zen nou Lazournen Naysonal i apartyen selman zis pou en serten group dan sa pei. Seryezman Mr Deputy nou lazournen Nasyonal i apartyen selman zis pou serten group dan sa pei e mon swete Mr Deputy ki sa kwayans i seryezman ganny eliminen.\nLazournen Nasyonal i pou Lepep Seselwa, i nou lazournen, nou moman, nou listwar e egalman nou lafet. Okenn kwayans ki krwar kontrerman avek sa Mr Deputy a mon avi i destriktiv e pa merit ganny ankouraze. Mr Deputy Lazournen Naysonal i merit ankouraz linite Nasyonal, linite en pep, en nasyon ki fyer son lidantite san ezitasyon e rezervasyon mon pou dir e soulinnyen ki nou Lazournen Nasyonal i pa ler pou vin bann partizan e komans senm divizyon, me plito vin bann patriyot ki pare pou defann son patri e fer monte son paviyon pli o ki posib. Pou nou kapab soulinny nou lakonplisman koman en pep fyer e beni, malgre nou deferens politik ou relizyon i annan en keksoz ki inifye nou tou – sa se sa disan kreol Seselwa ki koul dan nou lavenn. Fodre nou pa zanmen bliye ki nou tou, nenport ki kouler nou lapo, nou Seselwa e nou fyer pou etre en Seselwa.\nMr Deputy nou bezwen annan lafyerte dan nou Nasyonalite swa ou en Seselwa pa lorizinn, nesans ouswa natiralizasyon i kler pou tou ki tou Seselwa nou annan menm lorizin e partaz menm tradisyon. Nou bezwen mars latet anler e fer vantar ki nou Seselwa e ki nou napa problenm avek sa. Kot nou a selebre Sesel koman bann vre Seselwa e bann vre patriyot.\nMr Deputy a sa moman i enportan ki mon fer sorti ki fodre nou pa kanmi nou tradisyon, nou kiltir e mon osi sizere ki enn bann konponan ki merit ganny met lanfaz e atas lenportans ler nou pe prepar deroulman nou Lazournen Nasyonal apart ki parad se sa eleman tradisyonnel e kiltirel ki merit evidan sa zour. Nou bezwen reviv sa letan kot nou ti zwenn otour sa touf dife, kot tambour moutya pe sofe e bann kavalye pe met pare pou bar bann danm – san bliy otour lalanp kot zistwar soungoula avek torti pe ganny rakonte ou menm atab pou degiste sa bon manze kreol. Tou sa bann diferan konponan ansanm Mr Deputy pou fer nou rekonekte koman en pep e en nasyon ki annan en pase ris konmdir Prezidan Michel.\nSan okenn dout Mr Deputy in ler pou nou reklanm idantite Nasyonal e re-afirm nou lafyerte koman en pep lib, en pep for e en pep rezilyan. En pep, en Nasyon ki pare pou nenport defi, ki pou debout akote paviyon e selebre nou lidantite e tou sa ki fer nou Seselwa. Se la kot bann Seselwa responsab e bann patriyot i debout e dir ki in tout ki fo ler pou nou travay pou devlopman e progresyon nou pei Sesel, kot nou fer li nou devwar pou montre sa lanvi e determinasyon, pou ranpals bann travayer etranze dan bann pozisyon kot nou Seselwa nou kapab travay e debourye. Se nou ki devret vin sa moter ou sa masin dan bis progre ki pe fonse lo highway prosperite pou asir desten sa Nasyon. Mr Deputy parey Jean-Marc Volcy i santé diferans lopinyon pa devret vin en baryer, nou tou Seselwa nou viv koman frer e ki nou devret montre limanite nou lanmour sivilize. Sa bann parol Mr Deputy i devret enkilke en sans solider, lanmour e respe pou enn a lot. Plis ankor pou nou pei ki’n bers nou. Sa ki konsern nou patri nou devret solider annan en grander lespri pou aksepte ki sa i pou nou, pou tou sa ki apel son lekor en Seselwa. Annou pa les etranze vin onor nou pei plis ki nou, ou menm respe plis nou bann lanblenm Nasyonal e menm pou partisip e selebre nou Lazournen Nasyonal plis ki nou ki en Seselwa.\nMr Deputy mon anvi fer en sizesyon osi avek nou Gouvernman dan sa lespri patriyotiz. Lanmour pou nou patri e lwayote anver nou pei ki okenn dimoun avan ki i ganny sitwayente Seselwa i merit omwen konn parol nou lim Nasyonal e osi swear alligence anver Konstitisyon nou pei ouvertman le 18 Zen ki nou Lazournen Nasyonal e osi ki komemor ladopsyon Konstitisyon nou trwazyenm repiblik. Bann parol ki etranze pe vin pran nou pei Mr Deputy i enpe enkyetan par ler, me san dout si nou Seselwa nou zwe nou rol byen koman bann Seselwa kot nou inifye nou zefors, lide, lanmour e pasyon pou nou patri sa zanmen pou vin en realite, akoz nou pou la pou onor nou pei ki parey nou manman ki’n bers nou depi nou nesans ziska ozordi e pou larestan nou lavi. Santer i santé i dir ki mwan isi lo mon zil mon dan mon plas lezitim personn napa bouz mon dela. Mon pei i mon teritwar, mon en patriyot, kont lo mwan pou defann ou lentere.\nMr Deputy konbyen nou ozordi ki kapab fyerman dir nou pe protez lentere nou pei ouswa i annan ki sali nou pei pou son benefis personnel. Dan sa letan renesans sosyal e moral in ler pou nou osi vwar nou konportman anver nou pei. Annou rod fason pou ed nou pei me pa pou detri li. Mersi pou tou bann patriyot ki pou tann sa mesaz e aplik li.\nAn konklizyon Mr Deputy i enportan pou nou get de lavan, i annan ditor ki’n ganny fer dan lepase swa anver nou pei ou anver enn a lot, me dan sa letap kot nou’n arive dan nou listwar i neseser pou let by gone be by gone. Pardonn kanmarad e komans tras semen ver rekonsilyasyon Nasyonal. Nou bezwen met nou diferans dekote kot sa ki konsern proteksyon e lanmour pou nou patri – nou kapab difer lo polisi ou idyolozi me nou Lazournen Nasyonal pa sa letan, mon repete pou nou vin bann partisan, me get pli lwen o e pli lwen e vin sa bon patriyot ki nou pei pe atann de nou. Se nou bann dirizan politik e relizye ki bezwen inifye e donn legzanp nou bann dimoun ki zot a konpran ki inifikasyon nou lafors for the greater good i merit sirpas nou kouler politik.\nMr Deputy mon pa pou kapab termin mon lentervansyon san dir mersi tou bann ki’n ede pou batir nou pei e ki’n ede pou anmenn li kot i ete ozordi. Mon oule fer en mansyon spesyal pou Prezidan Rene, Prezidan Mancham e tou bann ozordi ki pe kontiny lo sa semen progre sa se Prezidan Michel avek son lekip, tou bann dirizan politik e relizye ki pe donn en koudmen e pli spesyal ankor se lepep Seselwa, bann patriyot ki’n ralye otour nou paviyon pou onor e defann nou patri. Mr Deputy si i annan en santer ki pa’n zanmen kasyet, ou per pou eksprim lanmour pou son patri atraver son bann sanson se Patrik Victor e se dan sa fason ki mon pou termin mon lentervansyon lo sa Mosyon par remersye li pou sant pou Sesel e osi pou tou lezot santer e santez e pou fini parey Patrick i santé “O mon Pei cherie, O mon pep fyer e beni, O si pa mon Sesel dir mwan lekel. Mersi.\nHON MARIA PAYET MARIE\nMersi Mr Deputy Speaker. Bonzour Mr Deputy Speaker, tou Manm Onorab e mon bann frer ek ser Seselwa ki alekout. Parey Onorab Charles ek Onorab Vidot in fer bann pwen refleksyon, mwan osi mon lentervansyon Mr Deputy Speaker lo sa Mosyon devan nou i pou fer resorti bann pwen refleksyon, bann pwen ki mon ekspekte pou fer nou tou Seselwa ki swa ou viv e travay Sesel, ou pe viv e travay dan en lot pei. Pou mwan i pa fer diferans kote ou koman en Seselwa ou ete, sa ki vreman enportan se ki ou mon frer ou mon ser Seselwa ou devret toultan a tou pri reste Anbasader pou ou pei. En Anbasader i la pou promot e protez son pei avan tou. En Anbasader i devret alors okouran listwar son pei, i devret konnen ki pe pase aktyelman dan son pei, ki bann akonplisman son pei e byensir kwa ki i kpab fer an plis pou kontinyelman anmenn son pei pli devan. Apre tou kimannyer nou kapab vin Anbasader pou nou pei si nou pa kontan nou pei cherie. Wi parey Onorab Vidot in fer resorti, parey Patrick Victor i fer resorti dan son sanson si pa mon pei Cherie, mon pei Sesel dir mwan lekel. Wi sanmenm sa pei, nou pei Sesel en legzanp, en model pou bann pli gran pei ki nou. Dir mwan mon bann ser ek frer Seselwa zot pa santi zot fyer ler zot tann tou sa bann bon nouvel lo nou pei? Nou Prezidan in toutlan fer resorti ki lakonplisman en pep i sa travay dir e devosyon ki sakenn de nou i mete dan tou sa ki nou fer pou nou pei. Nou Prezidan in toultan dir annou koste ansanm e ansanm annou kontinnyen travay pli dir pou Sesel.\nNasyon Seselwa nou Prezidan i dir i en Nasyon ki rezilyan e kouraze, en Nasyon ki pare pou fer fas ek bann defi e ki si nou kontinnyen travay ansanm nou pou rekolte fri nou zefor ansanm. Sa ki enportan koman en Nasyon se ki nou kontinnyen viv dan linite e lanmour anver nou frer ek ser Seselwa e toultan pare pou defann nou patri, pare pou defann nou pei, pei nou lanfans. Tou Seselwa alors konsider li en Anbasader pou son pei, nou pei beni. Sa pei ranpli ek loportinite pou tou Seselwa. Sesel parey plizyer pei omonn i osi selebre son Lazournen Nasyonal avek en sel bi pou anmenn son pep ansanm, ansanm dan linite, ansanm avek lespwar pou en lavenir pli briyan. I enportan ki tou Seselwa i konpran lenportans lazournen Nasyonal, son signifikans e lenportans mon bann frer ek ser Seselwa pou koste pli pre ansanm dan en lespri solider e patriotik koman en pep. Wi annou koste Seselwa.\n“Koste Seselwa” i osi tit nou lim Nasyonal. Sesel ou menm nou sel patri, kot nou viv dan larmoni, lazwa, lanmour ek lape nou remersye Bondye. Sa i ennde fraz ki komans nou lim Nasyonal, en lim ki sak fwa mon tann zwe ou santé mon santi mwan emosyonnel e mon konvenki ki mon bann koleg Onorab, mon bann frer ek ser Seselwa ki alekout i sant parey mwan. En lim ki nou bann zanfan i konn par ker e en lim ki tou Seselwa i devret sant li avek fyerte. Bondye mersi pou donn nou Seselwa en pei pli zoli omonn, en pei ki ganny apresye par nou viziter ki vin pas zot vakans Sesel. En pei kot bann envestiser pa mazin de fwa pou vin envestir, en pei kot napa ni lager, ni versman disan, en pei ki stab e en pei ki annan bokou loportinite pou tou Seselwa parey monn dir avan. Me ankor pli enportan en pep ki viv byen, en pep ki viv dan larmoni ek lape, en pep kot son dwa i ganny respekte anba nou Konstitisyon. Sa menm Konstitisyon ki ti ganny re-amande anba nou trwazyenm repiblik le 18 Zen 1993. Sa Konstitisyon kot nou ti vwar nou bann frer ek ser dan Lasanble Nasyonal sa letan ti fyerman vot anfaver e se la kot sa menm Lasanble ti siport e vot anfaver nou Lazournen Nasyonal.\nSete an Zen 1993 kot nou zoli lim Nasyonal ekrir e konpoze par en group Seselwa e nou paviyon ankor design par enn nou menm, en Seselwa ki ti ganny santé e monte pou la premye fwa. Alokazyon nou Lazournen Nasyonal i enportan alors pou tou Seselwa realize ki I devret vin ansanm e vin pli fyer koman en Nasyon e devret sezi sa lokazyon pou eksprim e demontre avek lemonn ki Seselwa i en Nasyon ki inik, en Nasyon avek en pep diferan ras e kouler, en pep ki kapab koz 3 diferan langaz e en pep solider e patriotik.\nMon pou kontinny mon lentervansyon avek sa detrwa fraz ki kontinny nou lim Nasyonal. Protez labote nou pei, larises nou losean. En leritaz byen presye pou boner nou zanfan. Dir mwan mon bann frer ek ser Seselwa pa i gou ler nou ganny dir ki labote e lanvironnman nou pei i zoli, i pe ganny byen prezerve? Ler nou koz lo nou leritaz, wi parey nou lim i dir i enn ki byen presye, nou leritaz, nou tradisyon i devret mon bann frer ek ser Seselwa ganny byen apresye e prezerve a tou pri. Akoz si pa nou ki fer li ansanm dir mwan lekel ki pou fer li pou nou? Si nou pa apresye e prezerv li, nou zanfan, nou fitir zenerasyon pa pou ganny sans viv li! Nou devret a tou pri fer li avek konsyans alor pou boner nou zanfan.\nNou lim Nasyonal i termin koumsa, Reste touzour dan linite, fer monte nou paviyon. Ansanm pou tou leternite, Koste Seselwa! Seselwa in toultan en Nasyon ki viv koman frer ek ser malgre parfwa nou annan nou diferans. Seselwa i devret kontinnyen plis ki zanmen viv dan linite e sa ki pou fer nou reisi e vin pli solid e fer nou vin pli vantar ankor. Sa i nou sa!\nMon pou koz enpe lo nou paviyon. Nou paviyon parey nou lim i enn ki vreman zoli. Bann kouler lo nou paviyon pou mwan i reprezant sa kouler Lepep Seselwa, sa ras inik omonn. Dan en pti resers ki mon’n fer i paret pa bokou Seselwa ki vreman konpran signifikasyon sa kouler ki nou paviyon i reprezante. Paviyon nou trawzyenm Repiblik ki konpri senk kouler vreman zoli e ki reprezant kouler Lepep Seselwa ki reprezant sa pep inifye. Kouler ble par egzanp nou paviyon i reprezant nou lesyel ek nou lanmer ki otour nou. Zonn i reprezant lalimyer e lape. Rouz i senboliz nou pep, nou Nasyon, nou determinasyon pou travay pou fitir Sesel dan Linite ek lanmour. Blan i reprezant lazistis sosyal ki’n egziste depi ki Sesel in pran labar dan son lanmen, blan i osi reprezant larmoni e Ver i depite nou later, nou lanvironnman natirel.\nEn fran Anbasader Seselwa i devret omwen kapab sant son lim Nasyonal par ker e devret kapab osi konnen ki bann kouler ou senbol son paviyon Nasyonal i reprezante. I la kot sa mo patriotik i antre,. Patriotik i en mo ki for, i en mo ki senser e donn nou tou sa sans lapartenans. Ler en pep i patriotik i devret kontan son pei e devoue pou boner son pei e pare pou defann son pei, son pep a tou pri.\nMon pou dir enn de pti mon lo listwar Sesel. Ler nou koz en ti pe lo listwar nou pei ki ti anba kontrol Franse an 1756 e plitar an 1794 ziska 1810 nou ava konstate ki sa 2 gran pwisans ti anvi pran Sesel pou zot akoz sa labote inik ki Sesel ti posede. An 1964 senaryo politik Sesel ti sanze avek larive SPUP ek SDP. Se sa letan kot ti annan en petisyon pou lendepandans Sesel avek Grann Bretany. An Zen 1976 Sesel ki ti anba en sistenm milti-parti, anba en Gouvernman koalisyon ant SPUP dirize par Prezidan Albert Rene, nou Prezidan Fondater nou Parti e SDP dirize par Prezidan James Mancham ti reisi fer Sesel ganny son lendepandans avek Lagrann Bretany. An 1977 Sesel ti antre dan en sistenm Parti Inik, e an Desanm 1991 Konstitisyon Sesel ti ganny amande e ti ganny pran an konsiderasyon par lezot Parti Politik apard SPPF sa letan e an Zen 1993 Sesel ti antre dan son trawzyenm Repiblik. 1993 alors Sesel ti retourn koman en Parti, en milti-parti e sa i leka ziska ozordi 19an apre. 19an apre Seselwa i ankor la, Seselwa i ankor pe debourye, Seselwa i ankor pe tenir for, Seselwa prezan ki i fyer. I enportan pou nou reste fyer pou sa ki nou ete e pou vin pli fyer ankor pou viv pli byen ankor tou Seselwa nou devret ansanm vin ek solisyon pou nou bann problem. Annou donn en koudmen nou Prezidan, nou Gouvernman. Annou pa ezite pou fer li, annou komans la konmela menm. Nou Prezidan, nou Gouvernman i bezwen nou annou donn zot sa sipor, annou donn zot sa koudmen. Kritik i enportan parfwa me kritik pozitiv i fer en pep vin pli byen konpran kot i pe al mal e donn sa pep lanvi pou fer pli byen ankor, pli meyer pou son pei.\nParey Onorab Charles in fer resorti, mon pou profit sa pti moman pou remersi komite ki’n organiz aktivite Lazournen Nasyonal, bann partisipan dan sa lazournen ki ti deroule yer, e bann artis lokal, bann artis ki’n konpoz e sant nou bann sanson patriotic, bann sanson ki fer ou leker sanz plas ler ou ekoute tel ki “Premye Sesel touzour Sesel” par Patrik Victor. “Ansanm, I feel proud to be a Seychellois” par Jean Ally. “Sesel o mon Pei” par Thomas Alexi. “Sa i mon Pei Sa” par Jean Marc Volcy. “Annou viv koman frer nou pa pou lager” par defen Mikcy Mancham e “Anmenn mwan dan lakour” par Ralph Amsberry. En lapel pou nou bann zenn, sirtou nou bann zenn artis ler zot pe ekrir e konpoz zot sanson i enportan pou zot anvoy en de pti lyrics patriotik, zot determinen zot e zot pou fer li e annou fer li pou pei Sesel, zot pou fyer en zour ler zot pou tann zot sanson pe ganny ekoute pa zis isi Sesel me aletranze.\nPetet enn de sizesyon ou rekomandasyon ki mon pou fer resorti. Mon pou sizere ki petet komite ki organiz aktivite Lazournen Nasyonal i konsider fer lezot aktivite pa zis pou sa zour selman me petet pou sa semenn an antye avek le bi pou ankouraz plis Seselwa, plis zenn pou partisipe. Show National Agriculture ek Orticultural Show par egzanp i devret retournen akoz sa ti anmenn bonou Seselwa ansanm. I devret par egzanp annan aktivite dan lekol, konpetisyon sanson par bann zenn, konpetisyon desinnen, poem, quiz e akoz osi pou fer li avek bann adilt. I devret annan bann forum e diskisyon lo kimannyer nou pou kontinyelman organize nou lafet Nasyonal pou fer ki i vin pli enteresan e kot tou Seselwa i a santi zot oblize pou vin donn zot kontribisyon e nide pou fer Sesel al pli devan ankor.\nPou konklir Mr Deputy Speaker mwan mon pou toultan reste fyer koman en Seselwa, e mon konvenki ou ki pe ekoute e mon bann frer ek ser Onorab ozordi dan Lasanble i santi zot parey mwan. Alors annou toultan demann parey Jean-Marc Volcy I dir dan son sanson annou pa demande ki nou pei i kapab fer pou nou, me annou demande ki nou kapab fer pou nou pei.\nSe avek sa de mon refleksyon ki mon pou aport mon sipor a sa Mosyon. Mersi Mr Deputy Speaker.\nMersi Mr Deputy. Mr Deputy mon pou komans mon lentervansyon an dizan ki mon en Seselwa e an dizan ki mon kontan mon pei e mon pou egalman dir pou dir travay ki mon pe fer e ki mon pou kontinnyen fer i en travay ki mon anvi, i vin a benefis Sesel e a benefis tou Seselwa. Tou Seselwa i kapab kont lo mwan pou mwan fer en travay ki pou defann zot kot zot santi ki zot drwa konstitisyonnel pe ganny afekte akoz apre tou nou Lazournen Nasyonal pou mwan i en refleksyon lo kwa ki nou Konstitisyon Sesel pe donn nou koman en pep e pe donn nou koman en Nasyon. Si mon apresye e si mon siport le 18 Zen se akoz mon siport travay ki bann Seselwa in fer an relasyon avek sa Konstitisyon ki zot in donn nou an 1993 e mon okouran e mon konnen ki lefe ki mon pep viv Sesel, mon pe viv anba lafors e bann lalwa ki sa Konstitisyon in donn nou. Sete an 1993 le 18 Zen ki sa Konstitisyon ti ganny aprouve par mazorite Seselwa e lefet ki sete lafors, lavwa en mazorite Seselwa ki ti rezonnen sa zour mwan koman Onorab Pierre, mwan koman Leader Lopozisyon dan sa Lasanble Nasyonal mon pou respekte lavwa sa mazorite Seselwa ki ti donn nou sa Konstitisyon. I pa vedir ki tou keksoz ladan mon tonm dakor avek, i pa vedir ki pou ariv en moman kot nou pou bezwen petet revwar e amande – me sa ki enportan i seki pou le moman se sa Konstitisyon ki nou pe viv e travay anba la e mwan mon pou toultan respekte sa. Si annan sanzman pou fer nou pou fer li dan larmoni, nou pou fer li dan respe, nou pou fer li dan lape e nou pou fer li dan lafason ki dan amannman i devret ganny table devan nou Lasanble Nasyonal an relasyon avek sanzman ki devret annan oubyen lamannman ki devret annan dan nou Konstitisyon.\nMr Deputy Speaker mon pou egalman lir en mesaz ki mon ti anvoy kot SBC pou lokazyon nou Lazournen Nasyonal. Mon sagren ki SBC in swazir pou lir de mo dan mon mesaz me mon kontan ki monn ganny sa loportinite atraver mon lentervansyon pou mwan refer sorti mon mesaz dan en fason kler. E mon mesaz ti lir koumsa: Ser, frer ek ser Seselwa nou Lazournen Nasyonal i devret en zour ki fer nou rapel bann valer linite, bann valer lwayote ver nou pei, ver nou pep e ver nou Konstitisyon. I devret fer nou rapel bann valer atase e kalite devosyon ki sak Seselwa i devret annan pou travay e kontribye pou fer son pei avanse. Dan larmoni, respe e lape pou benefis Lepep an antye. I egalman en lazournen ki devret fer nou reflesir lo nou bann vre valer demokratik koman en nasyon ki ganny klerman artikile dan nou Konstitisyon e ki nou devret prezerve a tou reprizm.\nTou le 18 Zen sak lannen Sesel i selebre son Lazournen Nasyonal e dan en tel selebrasyon tou nou bann diferans i devret ganny met en kote e nou vre lafors linite, lanmitye e larmoni i devret renye. Sa lazournen i devret en loportinite pou sak Seselwa reflesir e realize ki sete sa menm zour an 1993 ki nou Konstitisyon ti ganny aprouve par en mazorite Seselwa, en Konstitisyon ki nou lalwa siprenm sa lalwa ki gouvern lafason ki nou pei e nou koman en pep nou devret ganny dirize. Dan sa Konstitisyon nou Nasyon i refer sorti bann gran prensip demokratik ki nou tou nou krwar ladan. Bann prensip ki dekri bann drwa fondamantal sak Seselwa e ki fonde lo respe pou lezot, dan tou son sans, respe pou diferan ras, respse pou diferan dominasyon relizyez, respe pou diferans kwayans politik e respe pou lalwa par tou dimoun – gran ou pti, sef ou senp zonm ou fanm. Sa i vedir ki nou Lazournen Nasyonal i devret fer nou rapel ki sete sa zour ki bann gran prensip ki donn tou Seselwa sa drwa pou partisip dan devlopman ekonomik, politik e sosyal nou pei ti ganny adopte. Sete le 18 Zen 1993 kot nou ti rekomans annan vre laliberte, annan lademokrasi dan nou pei e alors en tel zour i devret komann respe tou Seselwa.\nDan tousala e dan nou refleksyon i enportan pou nou konpran ki nou Konstitisyon i egalman donn nou sa loportinite pou nou annan linite dan nou diversite e se sa zour e se sa ki fer nou for koman en pep dan en sosyete nou tou nou pa kapab pans parey, i normal, i normal e enportan pou nou annan divers lopinyon lo plizyer size enkli size politik me i egalman enportan pou nou gard lanmitye e larmoni parmi nou pep e se la kot lafors nou Konstitisyon i devret vin an zwe. Koman en sinny respe pou nou Konstitisyon e lo non sa menm Konstitisyon e a lokazyon nou Lazournen Nasyonal mon oule profite pou lans en lapel pou demann tou Seselwa pou demontre respe pou lalwa e pou lotorite a tou repriz e an retour mon egalman demande ki lotorite i demontre respe pou tou dimoun a tou reprizm. Mon lans en lapel pou tou bann ki annan bann pozisyon responsab dan lasosyete pou servi zot pozisyon dan byennet tou Seselwa e pou byennet Sesel koman nou patri. Sosyete pe ganny akse ek teknolozi e sa pe anmenn devlopman rapid dan nou demokrasi, en sinny ki lepep pe vin pli matir e pli pare pou aksepte bann sanzman ki ganny fer dan lape e dan sirvilite. I enportan ki nou demokrasi i vin pli for e pli modern akoz se sa ki pou anmenn bon gouvernans ki an retour pou anmenn plis progre e plis prosperite pou tou dimoun.\nI mon swe alors ki atraver sa Seselwa i devret ganny plis loportinite a lavenir pou li fer fas dan en fason pli eze ek pri lavi ki pe kontinyelman monte osi byen ki fer fas ek bann demann difisil ki sosyete i enpoze lo li. Mon swet tou Seselwa en bonn fet dan lape e dan larmoni.\nMr Deputy mon’n lir sa mesaz akoz atraver sa mesaz i reflekte sa ki mwan mon son santi mon Lazournen Nasyonal i reprezante pou mwan. Egalman Mr Deputy avek mwan la dan Lasanble Nasyonal mon annan en kopi nou Konstitisyon e mon anvi lans en lapel avek tou bann ki dir ki zot krwar dan demokrasi e ki zot krwar dan lopozisyon e ki zot krwar ki Sesel i devret ganny gouvernen atraver bann prensip demokratik. Mon anvi ki zot reflesir e mon anvi ki zot konpran ki sa zour ki nou Konstitisyon ti ganny aprouve I sa zour kot nou ti ganny sa bann drwa swivan e mon pou fer sorti kler e for. Sete sa zour Mr Deputy e se pou sa rezon ki mon respekte sa zour. Sete sa zour ki nou ti ganny nou drwa ki nou apel the right to life. Sak Seselwa ti ganny son drwa lavi. Sete sa zour ki nou ti ganny sa drwa pou nou viv dan dignite. Mon pa krwar Mr Deputy ki i annan okenn Seselwa ki pa anvi viv dan dignite. Mon pa krwar ki i annan okenn Seselwa ki se swa ou en siporter Parti Lepep, ki se swa ou en siporter Lopozisyon – mon pa krwar ki ou pa satife ki ou Konstitisyon i donn ou sa drwa pou viv dan dignite.\nMr Deputy Speaker nou Konstitisyon i donn nou sa drwa pou nou vin free from slavery and force a compulsory labor. Napa personn dan Sesel ki anvi viv dan lesklavaz, dan ou konsyans Mr Deputy, dan konsyans sak Seselwa mon krwar nou tou nou kontan ki nou’n ganny libere from lesklavaz e mon pa krwar ki nou pa satisfe ki nou Konstitisyon i donn nou sa drwa pou nou pa travay koman en lesklav.\nMr Deputy nou drwa laliberte i ganny enskri dan sa Konstitisyon, nou drwa pou nou kapab al Ankour dan ka kot nou santi nou bann drwa in ganny afekte, nou ganny nou drwa to privacy, nou ganny nou freedom of consence, nou ganny nou freedom of expression, nou drwa pou eksprim nou lekor. Mr Deputy nou ganny nou drwa pou nou rasanble, pou nou fer en meeting, pou nou fer en rally, pou nou asosye. Nou ganny nou drwa pou nou partisip dan Gouvernman, nou ganny nou drwa pou nou mouvmante nou ganny nou drwa pou nou annan nou prop propriyete, nou ganny nou drwa equal protection anba lalwa, nou ganny nou drwa pou nou ganny akse avek lenformasyon, nou ganny nou drwa pou nou ganny lasante, nou ganny nou drwa pou nou travay, nou ganny nou drwa pou ledikasyon, bann miner i ganny zot draw, nou ganny nou drwa pou proteksyon lafanmiy, nou drwa pou ledikasyon, nou drwa pou annan nou prop lakaz, nou drwa pou nou travay, bann aze avek bann dimoun avek dezabilite i ganny zot drwa, nou ganny nou drwa to Social Security, nou ganny nou drwa pou nou viv dan en lanvironnman ki condusive e ki safe pou nou viv ladan. Nou ganny nou drwa pou nou viv dan en lanvironnman kot nou zanfan i kapab santi li proteze e santi li safe. Nou ganny nou drwa pou bann valer kiltirel e pou nou viv en lavi e respekte nou bann prop kiltir.\nMr Deputy mon pa krwar ki i annan Seselwa ki pa satisfe avek sa bann draw. Mon pa krwar ki dan son konsyans kler sak Seselwa pou dir ki nou pa devret pe ganny sa bann drwa. Se pou sa rezon ki mwan koman Leader Lopozisyon mon pou respekte Lazournen Nasyonal akoz mwan mon satisfe ki sa bann drwa i ganny donnen a tou Seselwa e parey mon’n dir si i annan nesesite, si i annan nesesite pou nou kapab fer lamannman kot nou santi i annan defayans nou a fer li dan lape e nou a fer li dan larmoni.\nMr Deputy tou Seselwa ki pe viv anba sa Konstitisyon i devret fer en moman refleksyon personnel san ki i ganny enfliyanse par en lafors eksteryer, par en lafors persiasyon en lot endividi, par lopinyon en lot dimoun. Asize dan en trankilite e fer ou refleksyon personnel, les ou ganny gide par ou prop konsyans, par ou prop lentelizans e demann ou lekor en kestyon. Kwa vreman ki nou Konstitisyon i donn nou e eski mwan koman en Seselwa mon apresye sa ki i annan dan nou Konstitisyon? Mr Deputy mon krwar ki moman in arive pou nou annan en nouvo mind set, pou nou pran desizyon baze lo lenformasyon ki korek, pou nou pran bann desizyon ki entelizan, pou nou pran bann desizyon ki bon pou nou e ki bon pou nou pei akoz apre tou parey mon’n toultan dir lafors en pei i vin atraver lafors son pep. E lafors sa pep i kapab ganny maksimize atraver loportinite ki son Nasyon e sosyete i donn li pou li koman en endividi fulfill son potansyel. Mon krwar pou dir nou Konstitisyon i donn nou sa loportinite, i donn nou sa bann lalwa ki pou permet nou koman en endividi fulfill nou potansyel dan nou pei Sesel.\nNou Konstitisyon i menm donn nou sa loportinite kot nou santi nou pe ganny afekte oubyen nou drwa i pe ganny abize nou Konstitisyon i donn nou sa loportinite pou nou konteste sa devan en Lakour e pou nou ganny lazistis.\nMr Deputy lo lot kote mon egalman anvi vwar ki nou pei Sesel i ganny fully gide par lafors sa Konstitisyon. Mon krwar ki moman in arive pou lotorite demontre respe a tou repriz pou nou Konstitisyon e parey monn dir i neseser ki Lepep Seselwa, sak Seselwa koman en endividi li osi i demontre respe pou lotorite.\nMr Deputy mon pa krwar ki nou bann lalwa i devret bann lalwa ki anti-Konstitisyonnel, i pa kapab. Akoz si nou annan lalwa ki nou santi dan sa pei i al kont lespri nou Konstitisyon nou devret kapab konteste li ankour. In ler Mr Deputy pou nou fer reform dan serten lalwa. Wi i annan serten lalwa ki nou pe travay lo la parey Public Order Act e mwan koman enn sa endividi ki pe partisip dan sa reform mon happy pou vwar ki nou pe met li anlinny avek lespri nou Konstitisyon. Egalman mon santi pou dir reform dan lalwa elektoral i pou ed nou annan bann lalwa ki ankor pli azour avek Konstitisyon nou pei.\nMr Deputy enn bann keksoz ki’n sagrinn mwan kantmenm – yer sete letan mon’n antann SBC radyo pe zwe bann sanson ki annan pou fer avek sa ki ti arive le 5 Zen. Mon krwar ki moman in arive pou nou pa konfiz dimoun ant lenportans ki annan pou serten dimoun lo le 5 Zen e lenportans nasyonal ki annan pou le 18 Zen. Mon krwar pou dir lannen prosenn an 2013 zour nou selebre nou lazournen Nasyonal mon krwar SBC radyo i bezwen fer sir ki i pa zwe lo nou radyo Nasyonal okenn sanson ki annan pou fer avek le 5 Zen. Mon respekte lefe ki i annan en kategori dimoun Sesel ki respekte e ki kontan le 5 Zen. Mwan koman en demokrat mon respekte sa bann dimoun me mon krwar pou dir i devret annan en diferans kler ki ganny fer ant sa de dat e mon krwar lo non respe pou Lazournen Nasyonal nou pa devret pe tann bann tel sanson ankor lo radyo Nasyonal alokazyon nou National Day. Monn deza dir e mon onnet e mon senser lo sa size, mon krwar poudir lo non linite Nasyonal e lo non rekonsilyasyon Nasyonal mon krwar in ler pou nou Nasyon revwar le 5 Zen e Parti Lepep i kapab selebre sa zour as en zour pou zot parti and not at a National Day as a National Day e mon krwar sa i enportan pou nou konpran.\nMr Deputy mon egalman anvi refer tou dimoun ki dan lopozisyon konpran en keksoz. Mon krwar ki i annan kestyon, i annan dimoun dan lopozison ki’n kestyonn mon partisipasyon dan National Day yer. I normal koman en Nasyon ki krwar dan diversite, ki respekte lopinyon lezot mon respekte kestyon ki zot in demann mwan lo sa size. Me mon oule egalman fer zot konpran poudir in arive dan lepase dan bann moman kot sa in servi lentere personnel serten endividi, in annan bann leaders politik ki’n partisip dan National Day menm si in partisip pou enn fwa. Mon oule fer Seselwa konpran serten keksoz ki’n pase dan sa Lasanble Nasyonal an relasyon avek Lopozisyon dan lepase e mon pe dir zot sa akoz mon anvi fer zot reflesir. Parey mon’n dir zot taler – asize fer refleksyon, form en lopinyon personnel baze lo lenformasyon e baze lo ou konsyans e baze lo ou lentelizans.\nMon annan avek mwan verbatim ki refer sorti lentervansyon ansyen Leader Lopozisyon Onorab Wavel Ramkalawan letan ki i ti aprouv bidze e I ti aprouv logmantasyon saler bann Manm Parlman. Enn bann keksoz ki i ti dir e mon repete baze lo verbatim mon pou lir li parey, letan i ti pe koz lo logmantasyon saler. Alor mon krwar ki lafason ki Minis in prezant sa bann Bills mon krwar ki i byen me anmenmtan mon krwar ki ozordi i en moman pou nou osi koz avek nou pep, pou fer nou pep konpran serten keksoz e mon ava dir premyerman ki nou pep i bezwen konpran ki nou demokrasi apre 15an i pe vin en demokrasi mature, i pe ganny li en matirite e parey nou kapab dir osi an Angle its coming of age. Pli ba I ti dir, Dan en fason direk nou pou pare pou nou pa dakor avek serten keksoz me selman a la baz tousala ki nou pe koze tou sa ki nou pe koze se kimannyer lentere pei i pas an premye e kimannyer nou kapab fer nou pei avans devan.\nApre Mr Deputy Speaker ki i ti’n koz lo kimannyer Lepep i pran li atraver son lentervansyon koman – letan i ti’n dir letan en dimoun in mor, letan en pye dibwa i tonbe lo en lakaz en dimoun I bezwen al lopital, i call li, limenm JCB, nou menm travayer sosyal i ti refer sorti detrwa parol. Mon anvi dir avek zot ki parfwa letan ou fer refleksyon ou dir gran mersi mon’n perdi parseki lanmans pwalon i so. Mon ava dir zot ouvertman e fransman, par fwa letan mon pe al dormi mon dir anfen, mon tonm lo mon zorye kekfwa mon a ronfle en pti git, kekfwa mon a fer en pti rev me anmenmtan lo lot kote mon mazin sa dimoun ki Prezidan, li i annan – letan ou pe koz lo pri lavi, letan ou pe koz foreign exchange, letan ou pe koz lo sa bann keksoz li i bezwen rode kimannyer ou pou fer sa bann keksoz.\nMr Deputy i annan en kantite keksoz ki sa Msye, ki sa ansyen Onorab in dir avek lepep Seselwa, e mon a lir ankor zis de bout avan mon termin mon lentervansyon. E Mr Speaker dan sa menm lentervansyon – e Mr Speaker lannen prosenn nou pe retourn ankor dan sa Lasanble pou nou travay ankor pou sa pep malgre ki deor nou ganny kritike e mwan at this point in time egzakteman parey Msye Michel, parey lo nou tou le de kote latab nou ganny kritike pou sa ki nou fer me mwan mon dir ki sa ki nou pe fer i port fri e alor fodre ki lo toulede kote latab nou kontinnyen apiye parseki nou annan en vizyon pou sa pei, nou annan en plan pou nou pei e alors sa logmantasyon ki nou pou resevwar, sa logmantasyon ki nou pou osi vote pou bann diferan lentans Konstitisyonnel dan nou pei nou devret fer li avek en konsyans kler e nou pep i devret konpran sa. Alors Mr Speaker avek sa detrwa parol mon pou dir avek ou ki lo nou kote dan Lopozisyon nou pou siport sa bann lamannman avek tou son bann emoluments ki pe ganny propoze e parey mon’n dir nou fer li avek en konsyans kler, akoz nou’n dedye nou lavi pou nou travay pou sa pep e letan nou travay pou sa pep nou fer li san poursan, e letan nou pe fer li sa nou pe osi ed nou pei avans devan.\nMr Deputy mwan mon pa pou diriz Lopozisyon an kontrayete, si mon dir mon kontan mon pei e mon pou travay pou mon pei mon pou travay pou mon pei, dan tou lenstans. Mon pa pou fer li zis selman letan mon krwar ki sa travay ki mon pe fer i anmenn en benefis personnel pou mwan. Non, mon pou fer li letan i anmenn benefis pou tou Seselwa akoz mon krwar ki nou pei i konsern nou tou e nou pei i pou tou Seselwa.\nMr Deputy mon’n oule egalman refer sorti ki pandan sa menm lannen, menm si e mon pe anmenn en mesaz pou sa bann ki dan Lopozisyon ki pe demann kestyon lo mon prezans pou National Day, mon oule menm refer sorti avek zot ki pandan sa menm lannen ki ti annan laprouvasyon pou logmantasyon saler Leader Lopozisyon e lezot Manm Parlman, sa menm Leader Lopozisyon sa letan pandan sa menm lannen ti menm trouv li enportan pou li partisip dan selebrasyon Lazournen Nasyonal lafors defans. E avek mwan la mon annan en dokiman ki mon’n al rode sinnyen par ex-Leader Lopozisyon apre ki i ti al visit, apre ki i ti fer en vizit kot Lakademi Lafors Defans e i ti dir, sinnyen Mr Deputy e i ti dir “I appreciate the welcome and the new understanding. I truly wish the SPDF success on their mission. May you truly become a professional force at the service of our Nations”. Mr Deputy mon krwar poudir nou devret onnet e nou devret senser letan nou koz avek nou pep swa ki nou dan Lopozisyon, swa ki nou dan Gouvernman nou bezwen fer li onnetman e nou bezwen fer nou travay dan lentere pei e dan lentere Nasyonal.\nAvek sa Mr Deputy mon pou anvoy de mesaz. Enn pou lotorite, mon pou demann zot pou fer sir ki a tou reprizm nou Konstitisyon ki ti ganny aprouve le 18 Zen 1993 i ganny respekte. Mon pou anvoy en mesaz pou tou Seselwa, tou Seselwa dan sa pei ki se swa ou en siporter Parti Lepep oubyen ou en siporter Lopozisyon mesaz i se ki – Parey mon’n demann lotorite pou respekte zot, respekte tou dimoun, respekte sa Nasyon mon pou egalman demann tou Seselwa pou respekte lotorite. Mon swete ki sa pei i a bouz devan dan lape e dan larmoni. Mersi Mr Deputy.\nBon, napa lot entervenan e mon ava envit loter Mosyon Leader of Government Business Onroab Rose pou fer son right of reply.\nMersi Mr Deputy. Mr Deputy mon remersye tou bann manm ki’n entervenir e mon’n ekout atantivman tou bann propozisyon ki’n met devan e dan lespri latolerans mon respekte tou bann pwennvi ki’n met devan dan nou Lasanble Nasyonal ozordi. Mon pou termin mon lentervansyon Mr Deputy avek en lesey ki mon’n fer pou mwan remet preanbil nou Konstitisyon an kreol e lir li plennman akoz mon krwar tou sa ki nou’n debat lo la ozordi i ganny reflekte dan preanbil nou Konstitisyon ki lir koumsa an kreol e mon mazinen ki i pou premye fwa ki nou lir li ankreol. “Nou Seselwa, nou remersye Bondye ki nou viv dan enn bann pli zoli pei o monn. Nou rekonnet ki nou pei i inik e frazil. Nou konsyan nou pase kolonyal avan ki nou ti vin en Repiblik Endepandan, nou konnen e nou fyer ki nou desandans diferan ras e ki nou’n aprann pou viv ansanm koman en Nasyon anba Bondye e ki nou kapab ganny servi koman legzanp en sosyete milti-rasyal ki viv an armoni. Ki nou’n reisi akonpli stabilite Nasyonal e matirite politik malgre presyon en lemonn ki malerezman i reste ankor divize. Nou annan sa dezir pou batir en sosyete ki zis, fraternal e imen dan lespri lanmitye e korperasyon avek tou bann pep omonn. Nou rekonnet dignite e drwa egal tou imen koman labaz pou laliberte, lazistis, welfare, fraternite, lape e linite. Ki nou re-afirm nou bann drwa e sa i enkli drwa lendividi a lavi e laliberte pou pourswiv lazwa de viv san okenn diskriminasyon. Ki nou konsidere ki sa bann drwa i pli byen kapab mentenir e proteze dan en sosyete demokratik e kot tou pourvwar Gouvernman i dekoul dan lavi e laspirasyon sa pep. Ki nou egzers nou dwa pou annan en Governman ki protez nou e tenir bann prensip nob, parey laverite, laliberte, fraternite, egalite dan loportinite, lazistis lape, stabilite e prosperite. Ki avek benediksyon nou met nou deklar nou langazman san rezervasyon ver nou trwazyenm Repiblik. Mentenir Sesel koman en leta endepandan politikman e ekonomikman ki nou sof gard nou sovrente e lentegrite teritoryal ki nou respekte lalwa baze lo sa rekonesans bann drwa imen fondamantal e laliberte ki ankadre dan nou Konstitisyon e respe pou egalite e dignite pou enn a lot.\nKi nou devlop en sistenm demokratik ki pou asir kreasyon e lord sosyal, ki garanti nou la nouritir, lozman, ledikasyon, lasante e en nivo lavi ki akseptab pou tou Seselwa. Ki nou partisip aktivman dan devlopman ekonomik e sosyal ki soutenab. Ki nou egzers nou laliberte e drwa libreman tout an respektan laliberte e drwa lezot pou sa lentere komen ki nou partaze ki nou partaze. Ki nou prezerv en lanvironman ki sen e ki bon pou nou e pou prosperite e rekonnet ki nou KOnstitisyon koman lalwa siprenm dan nou sovrente e repiblik demokratik.\nMr Deputy mon rekomandasyon se ki nou partaz lespri preanbil nou Konstitisyon e ki nou propaz li dan nou lekol, dan nou landrwa travay, dan nou kominote e ki nou fer en zefor konsansye pou viv li. Mr Deputy avek sa mon remersye ou.\nBon nou pran en vot lo sa Mosyon ki devan. Tou bann ki anfaver lev zot lanmen? Inanim. Mosyon in aprouve e nou fini nou travay pou ozordi nou ava rezwenn demen midi.


Union-Park, Rose-Belle: Saki 10 Zom Fer Avek Sa Mama-la Ek So Garson Sokan – La Gazette Moris\nUnion-Park, Rose-Belle: Saki 10 Zom Fer Avek Sa Mama-la Ek So Garson Sokan\nEnn fam menaz 40 an ek so garson 22 an inn atake par 10 zom ankagoule dan lanwit Lindi le 6 Novam dan Union-Park, Rose-Belle. Mama ek garson dir zot pa kone pou ki rezon bann-la inn agres zot. Lapolis soupsone ki se enn regleman kont akoz madam-la ti arete lane dernie pou trafik zanfan.\nZot dir zot pe viv dan insekirite. Ruksanabi, 40 an, ek so garson Sheikh ti pe dormi dan zot lasam kan zot somey inn kase par enn tapaz etranz. Zen zom-la inn al guete ki zafer sa. Li finn tonb fas-a-fas avek bann zom ankagoule ek arme avek baton. Zot ti pe fer tapaz akoz zot ti pe rod rant dan lakaz. Ek zot inn resi rantre.\nKan zot inn rant andan, bann intru-la inn agres Sheikh violaman kout baton lo plizir parti so lekor. So mama inn rod interpoze ek li finn osi agrese par bann-la.\nApre ki zot inn kraz partou dan zot lakaz, bann zom ankagoule-la inn sove. Ruksanabi ek so garson inn al lopital Jawaharlal Nehru dan Rose-Belle pou bann swin. Blese lo labous, madam-la inn resevwar 6 pwin sutur. Linn answit otorize pou rant lakaz. Tandi Sheikh, kinn gengn enn fraktir lo so lazam gos, inn admet lopital apre ki linn fer enn operasyon.\nRuksanabi inn fer enn depozisyon stasyon lapolis Rose-Belle. Li dir li pa konn idantite so bann agreser ek motif zot vizit. Dan versyon ki linn done avek lapolis, li dir ki so bann agreser ti pe rod larzan ek bizou, me zot pa finn kokin naryin laba.\nSo landimin, sef inspekter Mohesh, asistan komiser lapolis (ACP) Ramsurrun ek zot bann zom akonpanie avek lapolis siantifik inn al lo plas agresyon-la. Lapolis estime ki se enn regleman kont. Pou zistifie sa, bann anketer rapel ki lane dernie, Ruksanabi ti arete pou child trafficking ek lapolis soupsone ki li pe ankor kontinie sa travay malprop-la.\nDefi Quotidien inn rankontre Ruksanabi so lakaz. Li demanti bann alegasyon trafik zanfan ek dir: “Mo moralite prop. Zame monn gengn problem avek lapolis.” Interoze lo sa agresyon violan-la, li tonb an larm.\n“Sa fer 7 an mwa ek mo garson pe viv dan nou nouvo lakaz. Zame nou finn gengn problem avek kiken. Nou pa kone kisana inn kapav fer sa agresyon-la. Bann-la finn vini pou touye. Zot dir pou ena lamor. Si mo pa ti kriye, zordi mo ti kapav perdi mo garson. Mo ti fek aste bann meb, ladan enn frizider. Bann zom-la inn kraz tou,” Ruksanabi rakonte.\nApre ki zot inn interoz Ruksanabi, Defi Quotidien inn al lopital pou rankontre Sheikh. So lazam dan plak, li rakont so kalver: “Mo pena okenn lennmi e mo pa kone ki sann-la finn atak mwa. Me ena enn ladan ki monn rekonet so lavwa. Me mo pa sir. Mo pa dwa personn larzan. Mo pann gagn lager avek personn. Mo nepli santi mwa an sekirite.”\nLanket soupervize par sef inspekter Mohesh ek ACP Ramsurrun, Divisional Commander depi Southern Division.\nNanterre : un foetus découvert mort dans la Seine\nUne petite fille de 10 ans crée le malaise du siècle en annonçant durant le repas qu’elle n’est plus vierge


Oud Ispahan Fragranze - Profumi Maison Christian Dior - Fragranze | DIOR\nOud Ispahan Fragranze\n"Oud Ispahan apre le porte di un palazzo d'Oriente dai muri color ocra che vi cattura con i suoi sentori. La scia fumé di un legno che brucia, la dolcezza dell'acqua di fiore che rimane sulle mani lavate. È il profumo di questa atmosfera soave nella quale fluttuano odori di rosa, di incenso e di resina. Una fragranza vellutata e corposa come le rose d'Oriente."


Public Domain Picture | Hawaiian monk seal - Monachus schauinslandi. | ID: 13951224029456 | PublicDomainFiles.com\nPublic Domain Picture: Hawaiian monk seal - Monachus schauinslandi.\nHawaiian monk seal - Monachus schauinslandi.\nSize: 1224 x 1096\nFile size: 652.8 KB


Manor House Oval Soup Spoon | Reed & Barton | silversuperstore.com\nBrands / Reed & Barton / Reed & Barton Flatware / Reed and Barton Stainless Steel Flatware Patterns / Reed and Barton Manor House Stainless Flatware / Place Setting Pieces\nItem Number: RB04860015\nThe Manor House Oval Soup Spoon by Reed and Barton measures 7.13". Manor House is similar to the very popular Country French pattern, but features a hollow handle design that give you a fuller-feeling grip, and a style that is usually found in place settings that cost $85. Reed and Barton does a terrific job of evenly balancing each piece, where a lesser manufacturer might have just left the handle excessively heavy. Not so with Manor House. Heavy weight, premium 18/10 quality, shiny finish. This pattern is exempt from all discounts. Find this pattern for less somewhere else? Take advantage of our Low Price Guarantee, give us a call at (800) 426-3057.


Problem with Saunier Duval SD 30E Combi boiler | DIY Doctor UK DIY Forums\nYou Are Here: Home > DIY Forum Home > DIY and Home Improvement Forums > Appliances in the Home Forum > Problem with Saunier Duval SD 30E Combi boiler\nProblem with Saunier Duval SD 30E Combi boiler\nby albar » Fri Aug 17, 2007 9:37 am\nWhen asking for hot water the combi fires up but after around 5-10 seconds the lockout led illuminates.The same happens when the central heating is switchd on.\nAny of you Bright sparks outthere put me in the right direction of what to look for?\nby sparx » Sun Aug 19, 2007 6:10 pm\nhi, do you have a pressure gauge on boiler? if so it needs to show abt 1.5 bar, if much less needs topping up,\nOther easy check is to listen for fan running at start up, no fan=no go.\nby albar » Mon Aug 20, 2007 10:19 am\nThanks for replying,pressure ok,fan ok.\nby TheDoctor5 » Tue Jan 20, 2009 11:18 am\nWorcester 24i combi boiler, intermittant problem help req\nby silky951 » Thu Mar 03, 2011 9:21 pm\nLast post by Kenj Tue Mar 29, 2011 2:31 pm


CNN – Al Gore loses again… sort of | Mississippi Politics and News - Y'all Politics\nHome 2012 Election CNN – Al Gore loses again… sort of\nCNN – Al Gore loses again… sort of\nIf your name is Al Gore, your luck in electoral politics may be in question.\nIn the race for Mississippi’s Senate seat, CNN projects that Republican incumbent Sen. Roger Wicker has defeated Democratic challenger Albert N. Gore Jr.\nPrevious articleBarbour: Primary didn’t help Mitt\nNext articleThe 601vote Election Day Reporter Tracks Election Issues In Mississippi


Ibrahimovic gets 700 000 euro pay boost | News24 Nigeria\nIbrahimovic gets 700 000 euro pay boost 27 January 2016, 16:35 Most Read\nParis - Paris Saint-Germain's star striker Zlatan\nIbrahimovic has been handed a 700,000 euros ($760,000) monthly pay-rise making\nhim by far the highest-paid footballer in France, Le Parisien newspaper\nreported on Wednesday.The 34-year-old Swede, who joined the club in 2012 from AC\nMilan and has scored 127 goals in 156 games since then, now gets 1.5 million\neuros ($1.1 million) a month before tax under the performance-based hike agreed\nlate last year.On top, Ibrahimovic can pocket three big bonus payments for\nwinning the Champions league, the French league title and and ending the season\nwith the top combined total of goals scored and goal assists.Also read: PSG's total dominance removes any drama from French leagueWith Paris Saint-Germain currently 21 points clear of\nsecond-placed Monaco in the league, the first of those targets is all but\ncertain. Paris go up against Chelsea in the last 16 of the Champion League next\nmonth.Le Parisien added, however, that there was no word on\nwhether Ibrahimovic would stay in Paris after his current contract expires at\nthe end of the season.He is on record as saying he has no intention of leaving,\nclaiming he has "a beautiful relationship with PSG."Ibrahimovic will be playing in France during the summer as\nSweden contest the Euro 2016 finalsFor


Miting konsiltatif dan distrik-Prezidan i rankontre zabitan Roche Caiman\nMiting yer ti deroul dan sant kominoter sa distrik dan prezans Vis-Prezidan Joseph Belmont, bann minis, manm lasanble nasyonal ek ladministrater sa distrik, osi byen ki plizyer o zofisye dan gouvernman ek lakonpannyen paraetatik.\nSa bann miting, ki pe deroul anba tenm “Koste Seselwa: Annou Koz Lo Lavenir Sesel”, i zisteman lokazyon pour Prezidan James Michel, ansanm avek son bann minis ek lezot dirizan dan pei, zwenn avek lepep pour dyaloge e esanz nide lo lavenir pei.\nDan son lentervansyon yer, Prezidan Michel ti ankor enn fwa reafirm langazman son gouvernman pour fer tou sa ki posib pour fer desann pri lavi e demann bann lezot lazans konsernen pour zwe zot par dan sa prosesis.\nI ti fer remarke ki vi ki lentere lo Treasury Bills in desann pour vin 8% , bann labank komersyal i aprezan dan en pozisyon zot osi pour fer desann zot to lentere ziska 14%, menm nivo ki i ti ete avan pei ti anbark lo son reform ekonomik.\nLetan i ti koz lo valer dolar ki’n desann pour vin an mwayenn 14 roupi, Prezidan Michel ti ankor enn fwa demann bann marsan pour azir avek en konsyans sosyal e reaziste pri zot marsandiz an fonksyon sa rediksyon dan to lesanz. La i ti fer rapel sa proze-d-lwa lo Fair Trading ki byento pou al devan lasanble e dir ki sa ava en mekanism pour fors bann marsan aziste zot pri par rapor a to lesanz ki pti a pti pe kontinyen bese.


Drwa ek responsabilite kliyan en labank\nAnmenmtan, kliyan en labank i osi bezwen responsab kot i konsern prodwi ek servis labank pour evit konplikasyon. Lentansyon sa lartik se pour edik piblik lo sa size, e osi donn serten legzanp lo bann drwa ek responsabilite kliyan en labank.\nKi ou bann drwa koman kliyan en labank?\nKoman kliyan en labank, ou annan drwa pour konn tou lenformasyon lo en prodwi/servis ofer par sa labank e osi okenn sanzman ki arive. Anliny avek sa, Labank Santral in fer sorti en gidans lo devwalman lenformasyon anver kliyan. Par egzanp, lenformasyon ki en kliyan i resevwar ler i pe fer laplikasyon pour en loan i enkli to lentere, si i fiks oubyen varyab, term repeyman, bann penalti si ou pey an retar e bann lezot kou. Kan ou resevwar en loan, ou annan drwa pour ou ganny enformen kan i annan okenn sanzman dan bann term ek kondisyon.\nLenformasyon i kapab ganny pase dan kontra/lagreman (par egzanp bann lagreman loan), bann notis dan labank e par piblikasyon dan zournal. Anplis ki ler i annan sanzman dan son tarif, labank i osi bezwen pibliy sa lenformasyon dan zournal tou le trwa mwan, e osi ler i annan okenn lezot sanzman. Bann labank i bezwen notifye zot kliyan par en piblikasyon dan zournal e osi par en let, kan zot kont i ganny klase koman abandonnen. Sa i arive si en kliyan pa tous son kont pandan en peryod 10-an ou plis.\nKoman en kliyan, ou annan drwa pour ganny ofer en servis ki a la oter. Ou annan drwa pour ganny ekoute kan ou annan en kestyon oubyen ou bezwen klarifikasyon.\nSi ou pa satisfe avek en prodwi/servis, ou kapab konplent kot ou labank. Bann labank i merit montre klerman kot son bann brans bann prosedir pou fer en konplent. Ler ou fer en konplent, i merit ganny adrese dan en fason zis e kler, e ou devret resevwar en larepons pandan 21 zour. Si sa labank pa kapab prodwir en larepons ouswa en solisyon pandan sa dele letan, i merit eksplik ou pour ki rezon, e donn ou en lot dat kan ou kapab ekspekte en larepons. Si ou pa satisfe avek sa larepons, ou annan drwa pour anmenn ou konplent kot Labank Santral ki pou fer en lenvestigasyon.\nKi ou responsabilite koman kliyan en labank?\nAsire ki ou konpran bann term ek kondisyon\nI responsabilite sak kliyan pour asire ki i konpran tou bann term ek kondisyon avan ki i siny okenn kontra. Si serten keksoz pa kler, ou merit demann klarifikasyon avan ki ou sinyen.\nMenm si i responsabilite sa labank pour enform ou lo lenformasyon pertinan, i ou responsabilite konman en kliyan pour asire ki ou konpran klerman, e pour servi lenformasyon ki a ou dispozisyon pour fer desizyon. Sa i ava ede evit okenn dezapwentman.\nEvalye ou bezwen\nI enportan ki avan ki ou desid lo en prodwi/servis, ou demann kestyon e fer ou resers pour asire ki i vreman sa ki ou anvi oubyen bezwen. Par egzanp, ou pa pou met larzan dan en kont fixed deposit si ou pou bezwen akse avek sa larzan deswit.\nAsire ki ou kapab komet ek sa kontra/lagreman\nAvan pran en loan, i enportan ki ou analize si ou pou vreman kapab repey sa loan. Sa i enkli konsiderasyon lo si ou lapey le-mwan pou permet ou repey sa kantite loan par mwan, si ou lasante pou permet ou pour travay pour repey sa loan, bann plan fitir tel ki lagrantisman fanmiy, eksetera. I esansyel ki en kliyan i respekte en kontra/lagreman ki in antre ladan.\nSi non, bann konsekans i varye, e ou kapab ganny penalize par en to lentere pli o lo ou loan, labank i kapab fer sa dimoun ki’n garanti ou repeye ouswa labank i kapab pran ou byen ki ou’n servi pour garanti sa loan.\nRespekte bann kondisyon\nI esansyel ki en kliyan i kit nimero idantifikasyon personnel son kart labank sekre, anliny avek lagreman ki i ti sinyen pour ganny son kart. I osi rekomande ki koman en kliyan, ou kit rikord tou tranzaksyon, partikilyerman bann sibstansyel pour ou kapab verifye dan le fitir.\nAn fezan atansyon, en kliyan i kapab eparny bann pert ki kapab arive, e evit okenn lezot mekontantman.\nAlor fer sir ki koman en kliyan ou konpran klerman tou tranzaksyon avan ou agree, e asire ki ou respekte sa lagreman.\nSa dokiman i merit ganny vwar selman koman en gid. I pa sipoze konplet, oubyen ranplas ou sirmont okenn provizyon legal. I merit ganny lir ansanm avek bann provizyon relevan ki gouvern labank.


Vinyan movie by Fabrice Du Welz | Available on DVD | Alibris Movies\nWrite This Item's First Alibris Review\tParents looking for a missing child are led into a strange and dangerous netherworld in this thriller. Jeanne (Emmanuelle Beart) and Paul (Rufus ...\nReviews of Vinyan


Laser ou peeling? Como escolher? – Clínica Baldi\nWoman Natural Beauty Makeup Portrait, Fashion Model Touching Face by Hands, Beautiful Girl Skin Care and Treatment, Shot over beige studio background


DAF Trucks triunfa en Rusia | AutoADHOC\n← Si mi coche tiene un siniestro y se destruye, ¿tengo que seguir pagando el seguro?\nSeguros de coche: ¿Debo incluir a mi hijo si en ocasiones coge mi vehículo? →


Lagt inn av No13 contemporary kl. 15:21\nOSLO OPEN 26. OG 27. APRIL 2019 Hvorda...


Pol ek Timote | Leson Labib pour zanfan\nTimote ti en zenn frer dan kongregasyon Lis. Son papa ti en Grek e son manman ti en Zwif. Son manman ti apel Enis e son granmanman Lois. Zot ti ansenny Timote lo Zeova depi ler i ti ankor ptipti.\nLer Pol ti vizit Lis dan son dezyenm vwayaz ki i ti fer pour anons sa bon nouvel, i ti remarke ki Timote ti vreman kontan bann frer ek ser e ki i ti vreman anvi ed zot. Pol ti envit Timote pour vin avek li pour fer sa vwayaz. Avek letan, Pol ti form Timote e ed li pour vin en bon predikater sa bon nouvel e en bon ansenyan.\nLespri sen ti gid Pol partou kot zot ti ale. En zour swar dan en vizyon, en zonm ti demann Pol pour vin Masedwann e ed zot. Alor Pol, Timote, Silas ek Lik ti al prese e form bann kongregasyon dan sa rezyon.\nDan Tesalonik, en lavil Masedwann, bokou zonm ek madanm ti vin Kretyen. Me serten Zwif ti zalou Pol ek son bann zanmi. Zot ti rasanble en lafoul ankoler e anmenn bann frer kot bann sef lavil. Zot ti kriye: ‘Sa bann zonm pe kas lalwa Sezar!’ Lavi Pol ek Timote ti an danze alor zot ti sove e al Bere pandan lannwit.\nBann dimoun Bere ti kontan pour tann sa bon nouvel. Bann Grek ek Zwif ti vin Kretyen laba. Me ler serten Zwif sorti Tesalonik ti arive, zot ti vin fer problenm e Pol ti al Atenn. Timote ek Silas ti reste Bere pour fortifye bann frer ek ser. Pli tar, Pol ti anvoy Timote Tesalonik pour ed bann frer ek ser fer fas avek bann gro persekisyon laba. Apre, Pol ti anvoy Timote pour al vizit e ankouraz bann frer ek ser dan bokou lezot kongregasyon.\nPol ti dir Timote: ‘Bann ki anvi servi Zeova pou ganny persekite.’ Timote ti ganny persekite e met dan prizon akoz son lafwa. Menm ler i ti difisil, i ti kontan pour reste fidel avek Zeova.\nPol ti dir bann Filipyen: ‘Mon pe anvoy Timote kot zot. I pou ansenny zot ki savedir pour mars dan laverite e i pour ed zot dan predikasyon.’ Pol ti konnen ki i ti kapab depan lo Timote. Zot ti travay ansanm parey de bon zanmi pour plizyer lannen.\n“Mon napa personn ankor ki annan en bon latitid parey Timote ki vreman enterese avek zot byennet. Parski tou lezot pe rod zot prop lentere, me pa sa ki pour Zezi Kri.”—Filipyen 2:20, 21\nKestyon: Lekel Timote? Akoz Pol ek Timote ti de bon zanmi?\nAkt 16:1-12; 17:1-15; Filipyen 2:19-22; 2 Timote 1:1-5; 3:12, 14, 15; Ebre 13:23


Revised Order Paper for Sittings of Tuesday 3rd & Wednesday 4th July 2018 – The National Assembly of Seychelles\nHome » This Week in the House » Revised Order Paper for Sittings of Tuesday 3rd & Wednesday 4th July 2018\nRevised Order Paper for Sittings of Tuesday 3rd & Wednesday 4th July 2018\nS.I 39/2018 Public Debt Management (Delegation of Authority) No.2) Order, 2018\nS.I 40/2018 International Trade Zone (Declaration of Zone) Notice, 2018\nCivil Status (Amendment) Bill, 2018 (Bill No.7 of 2018)\nSeychelles Intelligence Service Bill, 2018 (Bill No. 8 of 2018)\n7. Urgent Question\nEski Minis i kapab enform sa Lasanble akoz ki son Minister pa’n fer li obligatwar ki tou Housing Estate dan pei i met Fire Hydrant e osi annan bann Assembly Point anka lensidan dife lo Housing Estate?\nEski Minis i kapab esplik sa Lasanble:-\na) Ki prosedir ki Lazans Transpor lo later Praslin pe swiv pou bann travay ki bezwen engaz bann kontrakter?\nSwivan deklarasyon Minis Tourism ek Minis Finans ki pri tiket ant Mahé ek Praslin lo Air Seychelles pou kout SCR550 ek SCR650, eski Minis ki annan responsabilite portfolio Air Seychelles i kapab dir sa Lasanble akoz ki Seselwa pe ganny demande pou pey bann sonm ekzorbitan ki ariv ziska R4000 pour en ‘one-way’ e akoz ki Seselwa pe ganny difikilte pou ganny plas lo Air Seychelles ant Mahé ek Praslin?”\n2. Hon. Churchill Gill – Member for Baie Ste Anne, Praslin\nMosyon pe demande ki Governman i fer laprantisaz konstitisyon vin en size dan lekol.\nSa Lasanble i aprouve pou demann Gouverdman pou pran bann mezir apropriye ki pou fer bann Lakonpanyen Lasirans pas ankor plis serten benefis adisyonel ek zot kliyan ki zot pa ganny problenm avek.


BOTA HOLLER NEGRA PUNTA REFORZADA - Pg. Ind. Campollano C/Autovía, 69 02007 Albacete


APPLE PIE, APPLE, UPC: 085239033678 price conversions\nPrice of APPLE PIE, APPLE, UPC: 085239033678\napple pie, apple, upc: 085239033678: price conversions and cost\nSelect a food: APPLE PIE, APPLE, UPC: 085239033678\nThe entered price of “APPLE PIE, APPLE, UPC: 085239033678” per 9 ounces is equal to 4.99.\nAbout APPLE PIE, APPLE, UPC: 085239033678\nIngredients: APPLES (APPLES, ASCORBIC ACID, CITRIC ACID, SALT), WATER, FLOUR (WHEAT FLOUR, NIACIN, REDUCED IRON, THIAMIN MONONITRATE, RIBOFLAVIN, FOLIC ACID), SUGAR, VEGETABLE OIL (PALM OIL, SOYBEAN OIL), MODIFIED FOOD STARCH, SALT, BUTTER (CREAM, SALT), CORN SYRUP, DEXTROSE, CINNAMON, NONFAT DRY MILK FORTIFIED WITH VITAMINS A AND D, STABILIZER BLEND (CORN STARCH, DEXTROSE, SUGAR, GUAR GUM, CELLULOSE GUM, AGAR), SODIUM BENZOATE (PRESERVATIVE), ANNATTO EXTRACT (COLOR), TURMERIC EXTRACT (COLOR), CALCIUM PROPIONATE (PRESERVATIVE), BAKING POWDER (BAKING SODA, CORN STARCH, SODIUM ALUMINUM SULFATE, CALCIUM SULFATE, MONOCALCIUM PHOSPHATE), CITRIC ACID, BAKING GLAZE (MALTODEXTRIN, SODIUM ALGINATE, MONO- AND DIGLYCERIDES), SOY LECITHIN.\nA few foods with a name containing, like or similar to APPLE PIE, APPLE, UPC: 085239033678:\nAbout this page: Price of APPLE PIE, APPLE, UPC: 085239033678\nReference (ID: 30788)\nhome ≫ food calculators ≫ foods price calculator ≫ price of apple pie, apple, upc: 085239033678


Alabaster Glass Piano Lamp - #68924 | Lamps Plus Canada\nLamps Plus | Desk Lamps | Transitional | Regency Hill | Alabaster Glass Piano Lamp\n$80.20CAD Add to Cart\nAlabaster Glass Piano Lamp - Style # 68924\nOverall: 16" high. Shade is 10 1/2" overall wide x 8" overall deep. Base is 6" wide.\nA traditional piano lamp from the Regency Hill brand of lighting.


Azerbaijani parliament to hold 2018's last plenary meeting. - Free Online Library\nThe Free Library > Communications > News, opinion and commentary > Azer News (Baku, Azerbaijan) > December 28, 2018\nThe Free Library > General Interest/Informational > General interest > Azer News (Baku, Azerbaijan) > December 28, 2018\nThe Free Library > Date > 2018 > December > 28 > Azer News (Baku, Azerbaijan)\nAzerbaijani parliament to hold 2018's last plenary meeting.\nMLA style: "Azerbaijani parliament to hold 2018's last plenary meeting.." The Free Library. 2018 Asianet-Pakistan 28 Mar. 2020 https://www.thefreelibrary.com/Azerbaijani+parliament+to+hold+2018%27s+last+plenary+meeting.-a0567631667\nChicago style: The Free Library. S.v. Azerbaijani parliament to hold 2018's last plenary meeting.." Retrieved Mar 28 2020 from https://www.thefreelibrary.com/Azerbaijani+parliament+to+hold+2018%27s+last+plenary+meeting.-a0567631667\nAPA style: Azerbaijani parliament to hold 2018's last plenary meeting.. (n.d.) >The Free Library. (2014). Retrieved Mar 28 2020 from https://www.thefreelibrary.com/Azerbaijani+parliament+to+hold+2018%27s+last+plenary+meeting.-a0567631667\nIn conclusion, the appeal of the Azerbaijani parliament in connection with the Solidarity Day of World Azerbaijanis will be approved.\nIn total, 52 issues are on the agenda.\nNorth-South corridor has indisputable advantage.


« Festival Kreol i met melanz kiltirel lasosyete Seselwa a loner » - Culture et identité - Infos La Réunion\n« Festival Kreol i met melanz kiltirel lasosyete Seselwa a loner »\nAlain Saint-Ange, ministre seychellois du Tourisme et de la Culture :\nVoici le texte du discours prononcé en créole seychellois vendredi à Victoria, capitale des Seychelles, par Alain Saint-Ange, le ministre du Tourisme et de la Culture, qui a joué un rôle essentiel dans l’organisation de ce Festival Kréol. Les inter-titres sont de "Témoignages".\nLe ministre du Tourisme et de la Culture, Alain Saint-Ange, très proche des artistes et de la population.\nFrer e ser Selselwa, envite distenge, ser partisipan, Sesel i’n touzour annan en lanbisyon, e Sesel i’n touzour kwar dan corperation regional. Ventwit-an pase Sesel ti annan en tres gran lanbisyon, fer Sesel prend in plas kle pou defan ek pour promosyon valer, promosyon kiltir, promosyon tradisyon, promosyon langaz ek promosyon leritaz kreol. Ozordi, 28 an pli tard, avec bokou lafierte nou kapab dir, ki nou’n reisi fer li !Ozordi, Sesel i fyer son lakonplisman.\nAnkor enn fwa nou reuni pour nou selebre lidentite Kreol e tou sa ki Kreolite I represente. Sa ki ti komans koman en komemorasyon modes Lazournen Enternasyonal Kreol an 1984, ozordi i’n vin en levannman mazer e renonmen atraver lemonn.\nEnsam, nou tou ensemble nou’n fer Festival Kreol vin sa gran randevou anyel, non selman pour nou ban Zil respectif, me osi pour pep nou ban Zil, e pour lemonn kreolofonn en antier. Lannen apre lannen, nou Festival in kontinnyen grandi, in vin pli ris gras-a diversite e gras a larises bann kontribisyon fer par chaquen kin senti li konfortable ganny war koman in Kreol.\nSa 28-yenm edisyon Festival Kreol pann perdi son latous popiler, I pan perdi son lespri fraternite, lanmitye, louvertir e solidarite. I fer mwan gran plezir pour akeyir parmi nou Madame Bellepeau, Vis Prezidan l’ile Moris, President Didier Robert, Prezidan Konsey Rezyonnal La Renyon e Madame Nassimah Dindar, Prezidan Konsey Zeneral La Renyon, Madame Rose de Lima Edouard, Komiser Lar Zil Rodrig, e tou bann digniter, ton ban artis, tou ban mizisyen ki isi avec nou. Mon swet zot labyenveni dan Victoria, sa kapital lemon kreol. Mersi pour zot sipor.\nMersi pou partaz sa gran moman avek nou. Anou don zot tou, in gros lamain.\nReste sa vitrin kreolite vibran e armonye, sa se nou lobjectif… Lo non Minister Touris ek Kiltir nou lans in lapel pour nou tou komet pour viv nou kreolite toulezour, e pa zis pandan Festival Kreol. Se pour sa raison ki mon pe encourage nou ban artiste pour bouge e fer resoner nou lamizik bien an deor nou la cote seselwa. Me pour sa arive Sesel, I beswen siport nou ban zil voisin pareil La Reunion, Maurice, Rodrigues e le zot andeor, pour siport nou zefor amen nou lamizik kot zot pep, e dan zot zil. En groupe Seselwa ki pour zwer in zot kompilation nou ban lamizik popiler taler pou arive kot zot tou lanen prosen. Sa Seychelles Big 5, se premier representation ki pe kit nou la cote por aterir kot zot e amen lechange kiltirel a in nouvo nivo dan sa kontext revolution kiltirel ki pe souffler lo Sesel.\nDonn nou kiltir son vre plas dan nou pei\nMinister Tourizm e Kiltir i annan en rol kle pou zwe ladan, e nou pou zwer sa rol ki Sesel ek Seselwa I expecte de nou. Nou oule ki i annan plis rekonesans pour tou sa ki kreol, la music, ladans etc, e atraver sa, ki nou bann viziter i osi ganny plis akse a nou kiltir. Nou pe fer progre. En nouvo revolisyon kiltirel pe arive Seychelles. Wi, artis ek mizisyen in apel sa nouvo dinamizm dan Departman Kiltir koman en “revolisyon kiltirel”. Se sa ki Prezidan Larepiblik ti antisipe ler i ti zwenn Departman Kiltir avek nou lendistri tourism, sa lendistri ki reste pilye nou lekonomi.\nNou pe donn en lot dimansyon sa respe ki nou pei i annan pour nou bann mizisyen, nou bann artis, nou bann poet... Deza sa batiman istorik Theatre des Palmes, ki sitye Mont Fleuri, pe vin sa lespas permanan pour nou ladans ek lanmizik.\nMe sa pas tou, pli boner apremidi, 2 nou bann mizisyen i’n ganny rekonnet pour zot kontribisyon enportan dan devlopman lanmizik Sesel.\nSe dan sa lespri ki Gouvernman ek Lasociation Misicien Sesel in develop plan pour introdwi en “Panteon” lanmizik — sa ki nou apel ’Walk of Fame’ an angle — pour nou bann artis. E ozordi nou fyer ki 2 zetwal pour nou bann vedet dan lanmizik i’n ganny devwale kot larantre Departman Kiltir. Ozordi, noun rekonnet defen Francois Havelock, ek noun rekonet David Philoe. Sa i zis komansman sa prosesis ki donn rekonesans nou bann artis musicien. Menm keksoz pou ganny fer pour leres kategori artis creatif.\nTousala, se zis detrwa aksyon dan nou zefor pour donn nou kiltir son vre plas dan nou pei.\nLesanz ant bann zil dan Losean Endyen\nFrer ek ser Seselwa, envite distenge, progranm Festival Kreol 2013 i’n ganny revwar pour fer sir ki i vin pli for, pour ki I vin pli dinamik, pli diversifye lannen apre lannen. Langazman personnel Prezidan Michel, se asire ki sa Festival i anmenn ansanm tou dimoun ki santi ki zot form parti sa kominote kreol mondyal. I osi son swe pour vwar plis dan sekter komers e dan bann lesanz ant bann pei kreolofonn, an komansan par nou ban Zil dan Losean Endyen limenm.\nOzordi, mon remersye Msye Didier Robert, Prezidan Konsey Rezyonal La Reunion e Madanm Nassimah Dindar, Prezidan Konsey Zeneral, pou fer ki komers e lartisana i ganny reprezante dan zot delegasyon parey kiltir I ganny represente. Sa Lafwar ki’n ganny ouver bomaten i zis en debi.\nLannen prosenn, kominote biznes Sesel i devret osi vini e profit lo bann nouvo laport loportinite ki’n ouver gras a sa Lafwar Festival Kreol.\nFestival Kreol i reste ouver\nSer frer ek ser Seselwa, envite distenge, permet mwan eksprim ozordi mon gratitid pour tou sa bann dimoun – ki byen souvan i bann volonter – ki gras a zot devouman i anmenn nou lasosyete seselwa pli pros ansanm, fer li vin pli ris lo nivo kiltir, talan, kreativite e ankouraz lesanz, lapartaz e metisaz kiltirel.\nPandan en semenn, Festival Kreol i permet nou selebre nou lafyerte kreol e i met bann kreasyon orizinal, bann legzibisyon ek spektak ki reprezant melanz kiltirel lasosyete Seselwa a loner.\nNapa en pli bon fason pour fer sa bann realizasyon ki an servan kiltir ! Kiltir, ki permet nou al o-dela nou bann diferans, ki permet bann pep vin pli pros, ki enn bann pli bon mwayen pour anmenn linite sosyal, ki met plis kouler dan nou lemonn e plis vivasite dan nou lavi !\nPour terminen, mon oule remersye tou bann ki’n kontribye anver sa 28-yenm edition Festival Kreol. Pour tou bann ki tya swete vin ansanm avek nou, nou senpleman dir zot : laport Festival Kreol i reste ouver pour tou bann ki pare pour donn enpe zot letan, zot lenerzi ; laport i reste ouver pour tou bann ki annan sa lanvi pour nou kontinnyen ranforsi nou lidantite kreol.\nMon swet tou Seselwa, ensi ki tou bann ki’n vwayaze pou zwenn nou isi en tre zwaye Semenn Kreol. Mersi.